Kontroversi penggunaan istilah ‘militan’

SUDAH sampai masanya penerbit dan pembaca berita diambil sama dalam kalangan Cina muslim.

Penggunaan istilah militan kepada umat Islam Palestin, langsung tidak boleh diterima, sekalipun amaran telah diberikan. Tatkala umat Islam Palestin sedangkan bergelut mempertahankan hak dan tanah air sendiri daripada Yahudi Zionis laknatullah.

Jika media asing yang melaporkan masih boleh diterima, tetapi ini media Malaysia. Hidup dalam negara Islam, persekitaran Melayu Islam, tetapi tidak pernah cuba untuk faham budaya dan cara hidup bangsa majoriti.

Jenis rakyat apakah yang sedang kita bina meskipun telah merdeka lebih 60 tahun? Salah siapa? Bukan salah ibu mengandung.

Penggunaan istilah militan oleh media ultra kiasu, terhadap umat Islam Palestin menentang keganasan Yahudi Zionis bukan pertama kali dibuat, banyak kali, kita sahaja tidak perasan.

Teramat menyedihkan apabila ia keluar dalam siaran RTM, iaitu media kerajaan, melalui berita dalam bahasa Mandarin. Akhbar ultra kiasu yang bernama ‘bintang’, usahalah cerita. Memang di situlah lubuk ultra kiasu. Sejak dahulu tidak pernah mesra Islam. Kita terus biarkan.

Berbalik kepada berita Mandarin RTM2. Dahulu, berita berita ini disiarkan pada jam 6.00 petang.

Kini tidak lagi. Sebelum zaman Pakatan Harapan (PH) memerintah, siaran berita Mandarin mendapat waktu perdana, waktu puncak, jam 8.00 di RTM2. Ketika itu, saya antara yang membantah. Tetapi tidak dipedulikan.

Salah siapa?

Jangan kata salah saya lagi. Saya mahu kita membina negara bangsa berpaksikan sejarah dan Perlembagaan. Itu sahaja. Saya menjadi begini, kerana kita tidak membina negara bangsa, untuk mencapai perpaduan. Tetapi kita asyik berpolitik, hanya kerana terlalu kemarukkan undi.

Dengan mengubah kepada waktu perdana, kita harapkan orang Cina akan mengundi kerajaan yang memerintah (dahulu BN, PH, sekarang PN). Tetapi keadaan itu tidak berlaku sama sekali.

Kita sanggup korbankan prinsip, kerana tujuan politik. Akibatnya, bahasa asing mendapat tempat pada waktu perdana.

Persoalannya, siapakah yang akan menonton berita dalam bahasa kebangsaan, apabila pilihan bahasa diberikan kepada mereka?

Pergi buat kajian, berapa ramai orang Cina, menonton atau mendengar berita atau siaran dalam bahasa Melayu. Boleh dikatakan hampir tiada, kecuali Cina Kelantan dan Terengganu, itupun mungkin.

Perkara ini tidak berlaku di negara lain, kerana negara lain tidak akan bertolak ansur sebarang usaha untuk mengkesampingkan agenda negara atau bahasa negara.

Pergilah buat perbandingan di Thailand, Indonesia dan negara-negara lain di dunia. Mana ada bahasa asing mendapat  menggantikan bahasa kebangsaan mereka. Tetapi tidak di negara kita. Habis semua jadi carca merba. Hanya kerana undi, bukan soal perpaduan.

Jika soal perpaduan yang difikirkan, sudah tentu bahasa kebangsaan dapat menyatupadukan rakyat Malaysia. Tetapi keadaan itu tidak berlaku. Tahap atau standard bahasa kebangsaan kita masih lagi, seperti bulung-bulung di angkase…

Akhirnya, terkeluarlah istilah militan. Banyak lagi istilah lain, yang tidak digunakan dengan betul sehingga merosakkan imej agama Islam, menimbulkan kemarahan umat Islam.

Hanya kerana kita tidak tahu bahasa Mandarin, ia senyap. Sesekali terserempak, baharu bising. Persoalannya, kenapa tidak pemantauan dibuat sentiasa? Sedangkan kita tahu, kesan atau produk pendidikan vernakular ini? Kita terlalu bersangka baik. Orang lain bagaimana?

Cuba bayangkan apa istilah yang digunakan oleh guru-guru mereka di SJKC dan sekolah persendirian saban hari terhadap murid-murid mereka? Ada sesiapa yang membuat pemantauan?

Justeru, insiden sebegini tidak boleh dibiarkan senyap begitu sahaja meskipun tindakan atau amaran telah diberikan. Pemantauan dan tindakan mesti dilakukan sentiasa.

Pertama, tempatkan  Cina muslim atau Cina (bukan Islam) yang mesra Islam di RTM, TV7, TV8 dan media ultra kiasu ini. Mereka mesti selalu dirujuk, terutama perkara berkaitan dengan Islam. Begitu juga dengan siaran media bahasa Tamil dan bahasa Inggeris.

Kedua, cukuplah kebebasan tanpa had yang diberikan kepada media berasaskan bangsa ini beroperasi tanpa kawalan.

Jika dahulu, tepat jam 8.00 malam sahaja, semua siaran, tidak kira radio atau TV apa, akan menyiarkan berita dalam bahasa kebangsaan. Tetapi kini, tidak lagi. Setiap stesen bebas untuk menyiarkan berita mereka sendiri.

Kembalikan semula, siaran berita waktu puncak ini merentasi semua media yang ada. Pastikan, setiap stesen bahasa bukan Melayu ini, bersiaran secara dwi bahasa. Misalnya, bahasa Cina – bahasa Melayu, bahasa Tamil – bahasa Melayu, bahasa Inggeris – bahasa Melayu.

Nampak macam kelakar, tetapi ini bukan kelakar. Tetapi, sepatutnya dilakukan.

Ketiga, mengambil contoh media di Thailand, ianya mesti ‘disiamkan’ terlebih dahulu sebelum ditayangkan.  Seronok tengok cerita Hindustan di Thailand, alih bahasa dalam bahasa Siam. Nasib baik, lagu-lagu Hindi itu tidak ‘disiamkan’. Jika ‘disiamkan’ pasti menarik untuk ditonton, melihat memek mulut bagaimana Shah Rukh Khan dan Salman Khan menyanyikan lagi Hindi versi Siam.

Begitulah proses ‘penyiaman’ oleh sebuah bangsa majoriti yang mahu memastikan bangsa dan bahasa (termasuk agamanya) gah dalam negara sendiri. Kita bagaimana?

Begitu juga produk-produk luar negara yang masuk ke Thailand, akan ‘disiamkan’ sebelum dipasarkan.

Kita bagaimana? Tidak pernah untuk lakukannya, atas dasar kebebasan tanpa had. Masuklah produk luar dalam bentuk bagaimanapun, itulah juga yang akan keluar dan dipasarkan.

Ada atau tidak percubaan untuk ‘menjawikan’ produk tersebut. Langsung tidak pernah terfikirkan? Eloklah kita belajar daripada Thailand, bagaimana membina negara bangsa.

Sebab itulah, kenapa Cina Thailand, tidak pernah mahu mengaku dia Cina lagi, melainkan mereka adalah orang Siam (Thai).

Benar, kenapa kita mahu menjadi Thailand atau menjadikan Thailand sebagai contoh. Begitu juga Indonesia, Filipina dan lain-lain.

Baiklah, jika bukan Thailand, Indonesia, Filipina dan lain-lain sebagai contoh. Kita nak ikut negara mana lagi. Amerika? Canada? Britain? Cuba bandingkan. Sama sahaja. Siapa pun bangsa majoriti, bangsa, bahasa dan agama bangsa  itulah yang mengakar. Pergi buat kajian.

Hujah apa lagi? Oh, ini Malaysia, Malaysia lain. Kita lain daripada yang lain. Kita mengamalkan unity in diversity. Kita bukan Thailand, bukan Indonesia, bukan Amerika, bukan Arab dan macam-macam bukan lagi. Kita adalah kita. Malaysia dengan keunikan tersendiri. Malaysia truly Asia. Inilah hujah yang digunakan oleh ultra kiasu untuk kaburi kita.

Kita pun terpedaya. Kita pun termakan dengan kata-kata mereka, atas dasar jika kita benarkan, maka mereka yang memberikan undi kepada parti yang memerintah. Akhirnya, apa jua perkara, semuanya beroperasi mengikut garis bangsa.

Parti ikut bangsa, media ikut bangsa, radio ikut bangsa, tv ikut bangsa, sekolah ikut bangsa, universiti ikut bangsa, semua ikut bangsa. Inilah keunikan Malaysia yang kita banggakan, unity in diversity atau Malaysia truly Asia.

Maaf cakap, kita sedang membina kehancuran, bukan membina kegemilangan sebuah negara bangsa. Bahangnya sudah terasa. Ia mula membakar. Tunggulah hari pembakaran itu. Pasti ianya akan terjadi. Semua itu dengan izin Allah belaka.

Pesanan akhir saya, dalam membina negara bangsa, proses sosialisasi politik memainkan peranan yang sangat penting. Agen-agen sosialisasi adalah sejarah, keluarga, pendidikan, media, NGO dan parti politik. Bayangkan jika semua berasaskan bangsa. Cina cara Cina. India cara India. Apakah yang akan terjadi? Melayu dan Bumiputera bagaimana?

Sendiri mahu ingat, sendiri mahu fikir. Gua sudah letih mengingatkan sehingga dilabelkan lebih Melayu daripada Melayu. Apa yang gua dapat? Melainkan hanya mahu melihat masa depan Malaysia yang lebih gemilang.

Prof Dr Mohd Ridhuan Tee Abdullah


Pemandu lori rempuh 5 kenderaan didakwa memandu bawah pengaruh dadah

KUALA LUMPUR, 3 Safar 1443H, Jumaat – Seorang pemandu lori yang videonya tular kerana merempuh lima kenderaan dan menyebabkan sebuah Perodua Myvi remuk teruk pada Isnin lepas didakwa di Mahkamah Majistret di sini hari ini atas pertuduhan memandu kenderaan di bawah pengaruh dadah.

Bagaimanapun, Ardi Latif, 25, mengaku tidak bersalah selepas pertuduhan ke atasnya dibacakan di hadapan Majistret Amanina Mohd Anuar.

Ardi didakwa telah memandu kenderaan itu di bawah pengaruh dadah jenis methamphetamine dan amphetamine serta dia tidak berdaya mengawal kenderaan tersebut dan menyebabkan kecederaan kepada pemandu kereta Perodua Myvi Nik Adlee Saha Nik Ahmad Fauzi, 45, di Jalan Segambut Utara menghala ke Jalan Ipoh di sini pada 2.40 petang, 6 September.

Pendakwaan mengikut Seksyen 44 (1A) Akta Pengangkutan Jalan 1987 (Pindaan 2020) dan boleh dihukum di bawah seksyen sama yang membawa hukuman penjara maksimum 10 tahun dan denda tidak kurang RM30,000 atau maksimum RM50,000 dan hilang kelayakan memandu untuk tempoh tidak kurang tujuh tahun daripada tarikh disabitkan kesalahan, jika sabit kesalahan.

Mahkamah membenarkan Ardi diikat jamin RM7,000 dengan seorang penjamin berserta syarat tambahan lesen memandu tertuduh ditahan sehingga kes selesai.

Pendakwaan dikendalikan Timbalan Pendakwa Raya Siti Nursyuhada Abd Rauf.

Pada 6 September, tular dalam media sosial rakaman kamera perakam video yang memaparkan sebuah lori tanpa muatan merempuh beberapa kenderaan yang sedang berhenti di lampu isyarat merah.

Kemalangan itu menyebabkan sebuah kereta Perodua Myvi berwarna kuning remuk teruk manakala beberapa kenderaan lain turut mengalami kerosakan. – Bernama


Sijil vaksinasi pintar sahkan terima suntikan vaksin COVID-19

PUTRAJAYA, 19 Rejab 1442H, Rabu – Malaysia akan mengeluarkan sijil vaksinasi pintar sebagai dokumen pengesahan bagi individu yang telah menerima suntikan vaksin COVID-19, kata Menteri Kesihatan Datuk Seri Dr Adham Baba.

Beliau berkata, perkara itu sedang dibincangkan dengan Pertubuhan Kesihatan Sedunia (WHO) bagi memastikan sijil itu diterima oleh negara lain.

“Saya telah adakan persidangan secara maya dengan pihak WHO berhubung perkara ini dan sijil ini akan dikemas kini bagi memastikan ia memenuhi piawaian antarabangsa.

“Dalam masa sebulan kita akan laksanakan sijil ini sebagai pengesahan penerimaan suntikan vaksin COVID-19,” katanya dalam sidang media bersama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Kementerian Kesihatan (KKM) di sini, hari ini.

Dalam perkembangan lain, Dr Adham berkata. pengurusan suntikan vaksin COVID-19 di hospital swasta masih dalam proses perbincangan.

Ketika ini, katanya, hanya hospital kerajaan menyediakan suntikan vaksin itu secara percuma.

“Jika hospital swasta ingin menjalankan vaksinasi, pihak mereka perlu menggunakan saluran seperti Persatuan Hospital Swasta Malaysia, Persatuan Perubatan Malaysia serta beberapa persatuan untuk proses libat urus,” katanya yang menjangkakan perkara itu akan diputuskan pada fasa kedua Program Imunisasi COVID-19 Kebangsaan. -Bernama


Wakil rakyat pembangkang terkesan tiada peruntukan sejak lapan bulan lalu

BANGI, 19 Zulhijjah 1444H, Sabtu – Tindakan kerajaan tidak memberi peruntukan kepada Ahli Parlimen pembangkang memaksa mereka menggunakan wang simpanan dan gaji bagi membiayai kos operasi, pengurusan pusat khidmat serta sumbangan kepada rakyat yang memerlukan.

Ahli Parlimen Machang, Wan Ahmad Fayhsal Wan Ahmad Kamal mengakui terkesan berikutan sudah lapan bulan selepas Belanjawan 2023 yang dibentangkan tidak menyatakan peruntukan untuk wakil rakyat pembangkang.

“Kami gunakan simpanan dan gaji kami untuk membiayai ‘overhead’, untuk pengurusan pusat khidmat dan juga memberi sedikit sumbangan kepada rakyat yang memerlukan.

“Sebenarnya semua Ahli Parlimen pembangkang ini terkesan sebab sudah lapan bulan tiada peruntukan tambahan daripada kerajaan.

“Malah yang terkesan paling teruk adalah rakyat yang terdiri daripada pengundi Melayu, sudah dua raya tidak dapat peruntukan dari kerajaan,” katanya.

Beliau juga menjelaskan tabung sudah semakin ‘kering’ kerana kos operasi terutama bantuan kepada rakyat di Parlimen masing-masing perlu diteruskan.

Justeru, beliau menyifatkan perbuatan berkenaan yang memberi kesan kepada rakyat sebagai tindakan zalim menganiaya pengundi.

Katanya, sepatutnya bantuan boleh disalurkan (contohnya) kepada pejabat daerah supaya apa-apa masalah yang membabitkan rakyat di Parlimen dibantu.

“Kami boleh minta rujuk kepada pegawai daerah dan akaun itu kita audit sama-sama,” katanya.

Ketika kempen Pilihan Raya Umum ke-15 (PRU15), Pakatan Harapan yang diketuai Datuk Seri Anwar Ibrahim, menerusi manifestonya, berjanji mengagihkan Peruntukan Pembangunan Kawasan (CDF) yang saksama kepada semua Ahli Parlimen.

Bagaimanapun, peruntukan itu tidak disebut oleh Perdana Menteri yang juga Menteri Kewangan ketika membentangkan Belanjawan 2023 pada Februari lalu.

Pada Mac lalu, Anwar pula berkata beliau mengusulkan pembangkang memulakan proses rundingan dengannya bagi membincangkan isu ini.


COVID-19: 10 lagi sekolah rendah di Kuala Terengganu diarah tutup

KUALA TERENGGANU, 11 Jamadilakhir 1442H, Ahad – Sepuluh lagi sekolah rendah di daerah Kuala Terengganu diarah tutup selama tujuh hari bermula hari ini hingga 30 Januari, susulan terdapat sejarah perjalanan kes pesakit COVID-19 ke semua sekolah berkenaan.

Sekolah terbabit adalah Sekolah Kebangsaan (SK) Kesom, SK Bukit Petiti, SK Pulau Manis, SK Manir, SK Tengku Ampuan Mariam, SK Kedai Buloh, SK Tok Dir, SK Pusat Kuala Ibai, SK Seri Budiman dan SK Gong Tok Nasek.

Pengarah Jabatan Kesihatan Negeri Terengganu Dr Nor Azimi Yunus berkata penutupan itu bagi membolehkan kerja-kerja sanitasi dilakukan bagi mencegah penularan wabak COVID-19 di semua sekolah terbabit.

“Penutupan sementara sekolah-sekolah itu dijalankan di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342) bagi mengelak perebakan penyakit berjangkit. Sehubungan itu, semua aktiviti dalam kawasan sekolah perlu ditangguhkan,” katanya ketika dihubungi Bernama hari ini.

Sementara itu, pihak pengurusan sekolah terbabit juga telah memaklumkan kepada ibu bapa mengenai penangguhan agihan buku teks dan alat tulis kepada pelajar kepada satu tarikh yang akan dimaklumkan kemudian.

Baru-baru ini, SK Sultan Sulaiman 1 dan SK Paloh di sini turut diarah tutup oleh Jabatan Kesihatan Negeri Terengganu berikutan kes yang sama.


SPRM siasat dakwaan pihak berkuasa lindung premis judi

KUALA LUMPUR, 20 Zulhijjah 1441H, Isnin – Suruhanjaya Pencegahan Rasuah Malaysia (SPRM) akan menyiasat dakwaan pihak berkuasa cuba lindungi premis perjudian haram di sekitar Sungai Buloh, kata Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya.

Terdahulu, tular dua versi video berdurasi 13 minit 28 saat dan lapan minit 29 saat yang dibuat secara langsung oleh pentadbir akaun Facebook Hot Burger Malaysia mendakwa pihak berkuasa tidak melakukan pemantauan terhadap kegiatan perjudian dan penjualan rokok seludup di kawasan Sungai Buloh.

Perkara itu mendapat perhatian Ketua Polis Negara, Tan Sri Abdul Hamid Bador yang memaklumkan pihaknya akan menyiasat dakwaan tersebut dan tidak akan berkompromi terhadap pihak yang terlibat dalam aktiviti perjudian.

Susulan itu, Ketua Polis Daerah Sungai Buloh, Superintendan Shafa’aton Abu Bakar menerusi sidang akhbar semalam memaklumkan, pihaknya telah melakukan enam serbuan di lokasi berasingan di sekitar Bandar Baru Sungai Buloh, semalam.

Pada sidang media sama pihaknya memaklumkan polis akan akan memanggil individu dikenali sebagai Asri Janggut yang disyaki menularkan video berkenaan bagi membantu siasatan.

Katanya, video yang tular di media sosial itu boleh menimbulkan fitnah dan merosakkan imej polis dalam menangani aktiviti perjudian di Sungai Buloh.


Hamas laungkan amaran pengganas Israel akan terima balasan

BAITULMAQDIS, 28 Ramadan 1442H, Isnin – Pergerakan Perjuangan Islam Palestin (Hamas) memberi amaran bahawa Israel akan menerima balasan susulan serangannya di Masjid al-Aqsa, Baitulmaqdis yang diduduki, sehingga mengakibatkan ratusan jemaah muslim cedera.

Anggota kanan Hamas, Moussa Mohammed Abu Marzouk dalam satu kenyataan berkata, rakyat Palestin mampu menghalang pencerobohan Israel dan merangka perseimbangan baharu dalam konflik dengan negara haram itu.

“Penceroboh akan menerima akibat kerana mengotorkan Masjid Al-Aqsa dan menyerang jemaah,” katanya.

Malah, pemimpin Hamas itu meminta semua rakyat Palestin di Tebing Barat dan wilayah yang diduduki untuk terbabit sama dalam pertempuran dengan rejim pengganas Israel di semua kawasan di Baitulmaqdis.

Beliau turut mendesak rakyat Palestin di Semenanjung Gaza diduduki serta di luar negeri untuk menyokong warga Palestin, yang tinggal di Baitulmaqdis melalui apa jua cara.

Terdahulu, penduduk Palestin melakukan bantahan apabila Mahkamah Israel meluluskan keputusan untuk mengusir tujuh keluarga Palestin dari kediaman mereka dan memihak kepada penduduk haram Yahudi pada awal tahun ini.

Bantahan itu mengakibatkan pertempuran antara penduduk Palestin di Baitulmaqdis dan polis Israel di kejiranan Sheikh Jarrah.

Persatuan Bulan Sabit Merah Palestin berkata, lebih 205 orang cedera dalam serangan Israel ke atas Masjid al-Aqsa dan kejiranan Sheikh Jarrah.

Terbaharu, persatuan itu mengemas kini angka rakyat Palestin yang cedera bertambah sebanyak kira-kira 100 orang pada Ahad.

Di dalam Masjid al-Aqsa, polis Israel melepaskan tembakan peluru getah, gas pemedih mata dan bom tangan ke arah penduduk Palestin, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Media melaporkan, dalam pertempuran itu juga, rakyat Palestin yang melakukan tunjuk perasaan hanya membaling botol plastik ke arah polis Israel.

Sementara itu, pemimpin kanan Hamas, Ismail Haniyeh mendesak, pemimpin Arab dan muslim bertindak secara tegas dan segera terhadap pencerobohan rejim pengganas Israel di Baitulmaqdis, khususnya di Masjid al-Aqsa.

Menerusi surat yang dikirim kepada pemimpin Arab dan muslim, Ismail meminta supaya mereka mengamalkan sifat politik dan diplomatik di peringkat Arab, Islam dan antarabangsa bagi mencegah Israel daripada terus melakukan serangan terhadap rakyat Palestin serta wilayah yang diduduki terutamanya di Masjid al-Aqsa.

“Seluruh dunia telah melihat usaha berterusan dan kian meningkat oleh Israel bagi mengusir 28 keluarga Palestin di kawasan kejiranan Sheikh Jarrah, selain pencerobohan di kawasan Bab al-Amoud serta provokasi terhadap jemaah Palestin di Masjid al-Aqsa,” katanya dalam surat berkenaan.

Katanya lagi, peningkatan keganasan Israel sememangnya tidak lagi boleh ditoleransi selain berharap supaya dunia Arab dan muslim bersatu menyokong rakyat Palestin di Masjid al-Aqsa dan Baitulmaqdis bagi menghadapi penjajahan Israel. – Agensi


Pemulihan ekonomi terbantut jika kemelut politik berterusan

Oleh Ainul Illia Meor Suzurudin

BANGI, 2 Rabiulawal 1442H, Isnin – Ekonomi negara masih dalam proses pemulihan dan hanya dijangka akan pulih pada tahun hadapan sekiranya vaksin COVID-19 berjaya diperolehi.

Faktor pemulihan juga turut dipengaruhi dengan pembukaan semula semua sektor ekonomi dan kebenaran merentasi sempadan negara, kata penganalisis ekonomi, Prof Madya Dr Ahmed Razman Abdul Latiff.

Beliau berkata, antara indikator ekonomi negara dalam pemulihan adalah kadar pengangguran yang menurun, nilai transaksi peruncitan dan pemborongan yang makin menampakkan peningkatan serta pelaburan asing secara langsung berjumlah RM64.8 billion dalam 6 bulan pertama tahun ini.

Pun begitu, Pensyarah Kanan, Putra Business School (PBS) itu berkata, kesemua usaha pemulihan ini boleh terbantut jika berlaku ketidakstabilan politik.

“Ini kerana jika kerajaan tidak stabil, ianya akan menjejaskan pelaksanaan polisi dan dasar berkaitan pemulihan ekonomi.

“Lebih-lebih lagi Parlimen akan mendengar pembentangan Belanjawan 2021 tidak lama lagi dan tahun hadapan akan bermulanya Rancangan Malaysia Ke-12 (RMK-12),” katanya ketika dihubungi Ismaweb.net, hari ini.

Mengulas lanjut, beliau berkata, ketidakstabilan ini berpunca daripada pelbagai aspek, salah satunya apabila berlaku isu tidak percaya ke atas kepimpinan sedia ada.

“Namun, saya masih yakin bahawa segala isu tidak percaya ini akan dapat diselesaikan dengan mudah melalui proses sedia ada, sama ada melalui Parlimen atau Yang Di-Pertuan Agong.

“Jika isu ini dapat diselesaikan bulan depan dan kerajaan mendapat mandat yang kukuh, pelabur asing akan kembali mendapat keyakinan untuk kembali melabur kembali ke dalam Malaysia,” katanya.

Semenjak pengumuman Presiden PKR, Datuk Seri Anwar Ibrahim – kononnya memiliki jumlah majoriti Ahli Parlimen yang menyokongnya –  negara menjadi tumpuan dunia dan rakyat menjadi semakin gelisah.

Ia ditambah dengan kes COVID-19 yang semakin merebak – sehingga tercetus kebimbangan yang dijangka bakal melumpuhkan pertumbuhan ekonomi negara.


Wanita BERJASA gesa ganding bahu jalankan misi bantuan banjir

BANGI, 22 Rabiulakhir 1444H, Khamis – Wanita BERJASA menggesa semua pihak daripada agensi kerajaan mahupun badan bukan kerajaan (NGO) berganding bahu supaya misi menyelamat dan bantuan banjir dikoordinasi dengan baik.

Ia susulan beberapa tempat di Selangor telah dinaiki air berikutan hujan berterusan pada malam tadi termasuklah di Taman Sri Muda, Shah Alam, Klang, Kajang dan Bangi.

Ketua Wanita BERJASA, Dr Fadhilah Ashari berkata, keadaan cuaca masa kini yang menimbulkan bencana banjir dan tanah runtuh bukan sahaja mencabar perjalanan Pilihan Raya Umum ke-15 (PRU15) tetapi juga menjejaskan keselamatan rakyat.

“Saya memohon semua rakyat sentiasa cakna dengan keadaan semasa dan hubungi pihak berkuasa tempatan dengan segera bagi mengelakkan bahaya.

“Bagi mereka yang mula pulang ke kawasan mengundi, berhati-hati di jalan raya,” katanya dalam kenyataan.

Pada masa sama, Dr Fadhilah juga mendoakan rakyat selamat daripada musibah banjir.

“Mudah-mudahan suatu hari nanti kita tidak lagi perlu risau dengan masalah banjir apabila barisan kepimpinan baharu lebih proaktif dalam penjagaan alam sekitar dan mengutamakan rakyat dalam perancangan bandar,” katanya.

Terdahulu, hujan lebat di sekitar Klang, Shah Alam, Puchong dan Kajang bermula malam tadi mengakibatkan beberapa kawasan dinaiki air, manakala satu kejadian tanah runtuh dikesan berlaku.

Hujan lebat bermula jam 11 malam mengakibatkan Jalan Kampung Landasan Bukit Kuda dan Taman Sentosa, Klang; Kampung Sri Aman dan Putra Height Harmoni 1, Puchong; Taman Chi Liung, Teluk Pulai dan Taman Maznah kawasan Kota Raja dinaiki air.


Keputusan BN bersama PH kecewakan orang Melayu: Shahidan Kassim

BANGI, 6 Jamadilawal 1444H, Khamis – Keputusan Barisan Nasional (BN) dan UMNO untuk bersama-sama dengan Pakatan Harapan (PH) dalam Kerajaan Perpaduan Datuk Seri Anwar Ibrahim dilihat sebagai tindakan mengecewakan akar umbi orang Melayu dan parti.

Datuk Seri Shahidan Kassim berkata, tindakan berkenaan adalah perbuatan mengkhianati keputusan Majlis Kerja Tertinggi serta Perhimpunan Agung UMNO (PAU) yang secara jelas menyatakan tidak akan menjalinkan kerjasama dengan DAP dan Anwar.

“Saya hendak beritahu bahawa banyak orang telah dihukum. Saya sendiri telah di-boo ketika Perhimpunan Agung UMNO kerana pada pandangan saya melawan arus.

“Kita dapati bahawa ‘No Anwar’ dan ‘No DAP’ adalah keputusan yang dibuat di dalam PAU dan telah diputuskan selain telah disokong di peringkat Majlis Tertinggi (MT).

“Saya nak bertanya, di mana peringkat yang mengatakan tidak kepada keputusan ini, dan mengatakan bahawa ‘Yes Anwar, Yes DAP’? Ini mengecewakan orang UMNO dan orang Melayu yang menyokong UMNO,” katanya.

Terdahulu, Presiden UMNO, Datuk Seri Ahmad Zahid Hamidi menegaskan kerjasama yang dibentuk antara BN dan PH yang merangkumi DAP pasca Pilihan Raya Umum ke-15 (PRU15), tidak akan menghilangkan identiti serta mengabaikan prinsip parti itu.

Beliau meminta semua pihak memahami prinsip menolak sebarang kerjasama dengan PKR, DAP dan Parti Pribumi Bersatu Malaysia (Bersatu) adalah untuk berdepan PRU15, dan bukannya selepas PRU15.

Justeru, Shahidan yang merupakan Ahli Parlimen Arau itu menegaskan kekecewaan dalam kalangan akar umbi UMNO dan orang Melayu akan menyebabkan parti terbesar orang Melayu itu kerugian besar.

Malah, jelas beliau sokongan berkenaan akan berpindah kepada PN yang dilihat sebagai wadah terbaik penyatuan ummah buat masa ini.

Shahidan berkata, kemenangan besar PN di beberapa negeri adalah gambaran jelas terhadap penolakan rakyat dan juga akar umbi terhadap PH dan BN yang membentuk kerajaan ketika ini.


Russia mungkin iktiraf kerajaan Taliban

MOSCOW, 15 Zulkaedah 1443H, Rabu – Russia berkemungkinan akan mengiktiraf kerajaan sementara Taliban dan bersedia menyimpan bijirin ke negara Asia Selatan itu bagi mengelakkan krisis makanan berlarutan.

Duta Russia ke Afghanistan, Zamir Kabulov berkata, tidak mustahil bagi kedua-dua negara menentukan syarat dan membincangkan perkara berkenaan.

Menerusi temubual khas bersama saluran TV Russia, Kabulov berkata, negara itu tidak akan mengikut jejak Amerika Syarikat (AS) dan beberapa negara lain untuk tidak mengiktiraf kerajaan Taliban.

Katanya, Taliban juga bersedia bekerjasama dengan Russia dan menerima perkara itu selari dengan peraturan antarabangsa.

Kabulov memberitahu bahawa Timbalan Menteri Perdagangan Afghanistan akan mengadakan kunjungan ke Moscow, dan mendakwa negara itu berhasrat membeli beberapa barangan dari Russia.

Sementara itu, Presiden Vladimir Putin berkata, pihaknya telah membenarkan bekalan bijirin dikhaskan kepada Afghanistan.

Selepas pengunduran tentera AS di Afghanistan pada Ogos lalu, masyarakat dunia masih belum mengiktiraf Taliban sebagai pemerintah negara itu.

Pertubuhan Bangsa-Bangsa Bersatu (PBB) turut memberi amaran bahawa lebih sejuta kanak-kanak Afghanistan berisiko berdepan masalah kekurangan makanan tahun ini.

Lebih menyedihkan musim kemarau melanda negara berkenaan memburukkan lagi keadaan selain krisis kemiskinan.

Malah, beberapa agensi kemanusiaan telah memotong berbilion bantuan kewangan kepada kerajaan Taliban menyebabkan lebih ramai keluarga berdepan keadaan ekonomi yang kritikal. – Agensi


COVID-19: Amerika rantau pertama cecah kes kematian sejuta

WASHINGTON, 18 Jamadilakhir 1442H, Ahad – Amerika Syarikat (AS) menjadi wilayah dunia pertama yang mencapai kes kematian akibat COVID-19 sehingga sejuta orang, menurut angka daripada Universiti John Hopkins.

Kes kematian di AS direkodkan separuh daripada hampir 2.2 juta kematian di seluruh dunia, diikuti Eropah dengan 680,000, Asia (370,000), Afrika (89,000) dan Oceania kurang daripada 1,000.

Pengarah Organisasi Kesihatan Pan Amerika (PAHO), Carissa Etienne kesal dengan jumlah kematian berkenaan, dan menyifatkan pandemik itu sebagai ‘luka’ kepada seluruh dunia yang tidak boleh dilupakan.

“Sejuta harapan, impian dan masa depan sudah terkubur. Sejuta keluarga juga berkabung, di mana ramai yang tidak dapat mengucapkan selamat tinggal dengan ahli keluarga mereka yang pergi selamanya.

“Walaupun kemasukan ke hospital meningkat di banyak wilayah, termasuk Colombia, Chile dan Peru, situasi di Brazil sangat membimbangkan,” katanya.

Katanya, hampir tiga perempat dari semua tempat di unit rawatan rapi (ICU) di Brazil digunakan untuk merawat pesakit COVID-19.

Ketika ini, tiga negara yang berada di rantau ini menyumbang jumlah korban tertinggi iaitu AS, Brazil dan Mexico.

AS mempunyai 433,300 kematian, sementara Brazil dengan lebih 221,500 dan Mexico lebih 155,100.

India berada di tempat keempat dengan 154,010 kes kematian. – Agensi


3 meninggal dunia ketika beratur di pusat mengundi

GOMBAK, 24 Rabiulakhir 1444H, Sabtu – Terdapat tiga kes kematian dilaporkan membabitkan pengundi ketika beratur untuk membuang undi hari ini.

Ketua Polis Negara, Tan Sri Acryl Sani Abdullah Sani berkata, ia membabitkan satu kes di Kota Bahru, Kelantan dan dua kes di Johor.

Sementara itu, beliau turut memaklumkan terdapat seorang lelaki dipercayai ada masalah mental membuat kekecohan dengan merampas dakwat serta menolak peti undi di sebuah Pusat Daerah Mengundi (PDM) di Ulu Yam, Hulu Selangor, hari ini.

Lelaki itu dikatakan merampas dakwat daripada petugas dan menolak kotak undi sehingga jatuh.

“Semakan dilakukan mendapati lelaki terbabit mempunyai rekod sebagai pesakit mental,” katanya pada sidang media, hari ini.

Dalam pada itu, mengulas mengenai kesiapsiagaan pihak polis menjelang pengumuman keputusan malam ini, beliau meminta semua pihak supaya menerima apa juga keputusan diumumkan.

“Apa juga keputusan yang akan diumumkan malam ini, kita harap semua pihak menerima keputusan dengan lapang dada.

“Sebagai persediaan, kita pasti sudah bersedia untuk menangani apa juga situasi bagi memastikan keselamatan dan ketenteraman awam terjamin,” katanya.


Banjir: PDRM lancar Op Bantu

KUALA LUMPUR, 26 Jamadilawal 1443H, Jumaat – Polis Diraja Malaysia (PDRM) melancarkan Op Bantu bagi tujuan menyelaras penyampaian bantuan daripada pertubuhan bukan kerajaan (NGO) kepada mangsa banjir.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali berkata operasi terbabit menyelaras dan menyokong penyampaian bantuan kepada NGO yang tidak mempunyai sumber logistik atau sumber manusia.

Beliau berkata bagi tujuan itu PDRM mewujudkan pusat panggilan di Pusat Kawalan Malaysia (MCC), Bukit Aman dengan nombor “hotline” 03-22663498 untuk dihubungi.

“Mana-mana NGO memerlukan bantuan perlu membekalkan maklumat antaranya seperti nama individu dan organisasi yang memohon; nombor telefon pemohon; lokasi dan sasaran bantuan dan jenis penugasan yang hendak dilaksanakan.

Selain itu, jenis logistik dan jumlah yang diperlukan; jenis barangan yang hendak diedar; jumlah anggota yang diperlukan untuk penugasan; dan peralatan yang perlu dan yang akan dibekalkan oleh pihak pemohon,” katanya dalam satu kenyataan malam ini.

Hazani dalam pada itu memaklumkan akan mengaturkan tindakan susulan bagi memastikan setiap bantuan dapat disalurkan kepada penerima bantuan. – Bernama


KLSCAH kutuk cara kerajaan Pahang kendali kebun haram Musang King

BANGI, 26 Zulkaedah 1442H, Rabu – Jawatankuasa Dewan Perhimpunan Cina Kuala Lumpur dan Selangor (KLSCAH) mengutuk, sekeras-kerasnya tindakan kerajaan negeri Pahang yang didakwa mengabaikan perintah mahkamah berhubung isu pencerobohan kebun haram durian Musang King di Raub.

KLSCAH dalam satu kenyataan mendakwa, kerajaan negeri dan pihak penguat kuasa tidak mempedulikan perintah mahkamah yang dikeluarkan pada 5 Januari lalu.

Pertubuhan itu mendakwa, pihak berkuasa sepatutnya mematuhi perintah penangguhan yang dikeluarkan mahkamah rayuan sehingga kes berkenaan didengar semula pada 21 Julai.

“Pihak berkuasa sepatutnya membenarkan pekebun di Raub keluar masuk dengan bebas ke kebun mereka.

“Malangnya, sejak perintah penangguhan pelaksanaan dikeluarkan oleh mahkamah pada 5 Januari, pihak berkuasa terlibat tidak berusaha mengadakan perbincangan hati ke hati dengan pekebun di Raub.

“Sebaliknya, dalam waktu COVID-19 inilah, dengan tanpa belas kasihan mereka menindas pekebun yang telah mengusahakan kebun bertahun-tahun lamanya, mencetuskan suasana tegang dan cemas yang tidak sepatutnya berlaku,” katanya seperti dilapor portal Malaysiakini berbahasa Cina pada 5 Julai lalu.

Ekoran situasi pandemik yang membimbangkan selain mempertimbangkan keadaan pekebun, KLSCAH mencadangkan kerajaan Pahang mengambil langkah penguatkuasaan yang lebih ringan.

“Pokok-pokok durian ini sudah sekian lama tumbuh dan tidak menganggu kerja-kerja pemulihan ekologi.

“Jika isu pekebun tanpa hak milik tanah tidak dapat diselesaikan dengan baik, akan menyebabkan konfrontasi berpanjangan antara pekebun dan pihak berkuasa yang akan berakhir dengan kerugian pada kedua-dua pihak, ini tidak membawa faedah kepada aktiviti pertanian negeri dan pekebun,” katanya.

Justeru, KLSCAH mendakwa, kerajaan negeri Pahang, Royal Pahang Durian Resources Sdn Bhd dan pekebun haram sepatutnya mengadakan perbincangan secepat mungkin sebelum kes semakan kehakiman yang difailkan mereka didengar di mahkamah pada 21 Julai.

“Oleh itu, KLSCAH menggesa kerajaan Pahang membenarkan tanah kebun tanpa hak milik ini dan menyelesaikan masalah kebun haram yang membelenggu sekian lama,” katanya.

Terdahulu, seramai 18 penceroboh haram kebun durian Musang King ditahan kerana disyaki menceroboh Hutan Simpan Kekal (HSK) Batu Talam di Raub.

Mereka ditahan selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub.


Singapura sahkan kes ke-4 cacar monyet

SINGAPURA, 9 Zulhijjah 1443H, Sabtu – Kementerian Kesihatan melaporkan satu lagi kes import cacar monyet di Singapura, menjadikan jumlah keseluruhan sejak Jun lalu kepada empat.

Pesakit itu adalah warga negara India berusia 30 tahun yang menetap di republik berkenaan dan baru kembali dari Jerman.

Dia mengalami ruam di kawasan pangkal paha pada 30 Jun dan demam seminggu kemudian pada 7 Julai.

“Lelaki berkenaan mendapatkan rawatan perubatan dan dibawa ke Pusat Penyakit Berjangkit Kebangsaan (NCID) pada 7 Julai,” kata Kementerian Kesihatan.

Dia disahkan positif cacar monyet semalam. Pengesanan kenalan sedang dijalankan.

Kementerian Kesihatan berkata, lelaki itu kini dimasukkan ke wad di NCID dan keadaannya stabil.

Kesnya tidak dikaitkan dengan kes cacar monyet lain yang diumumkan kementerian sebelum ini.

Antara empat kes cacar monyet Singapura, tiga adalah diimport dan satu adalah jangkitan tempatan.

Kes cacar monyet pertama Singapura tahun ini adalah kes import.

Pesakit itu adalah warga Britain berusia 42 tahun yang bekerja sebagai pramugari.

Dia dikesan positif pada 20 Jun lalu. – Agensi


KPM sedia saluran tangani isu buli, gangguan seksual

BANGI, 1 Safar 1445H, Jumaat – Kementerian Pendidikan (KPM) menyediakan tiga saluran bagi membolehkan orang ramai termasuk pihak sekolah dan juga ibu bapa memberi maklumat berhubung kes buli dan gangguan seksual.

“KPM memandang serius berhubung isu buli dan gangguan seksual membabitkan murid di semua institusi pendidikan bawah KPM.

“Semua jabatan pendidikan negeri, pejabat pendidikan daerah dan institusi pendidikan diarahkan untuk mematuhi tahap kesegeraan penyampaian maklumat dan laporan serta tindakan berkaitan buli dan gangguan seksual kepada KPM berdasarkan tempoh hari yang ditetapkan iaitu pada kadar 1:3:7 hari.

“Rekod penyelesaian aduan buli dan gangguan seksual menunjukkan lebih 90 peratus kes berjaya diselesaikan dalam tempoh kurang daripada 15 hari,” katanya dalam kenyataan, hari ini.

Katanya, antara mekanisme yang dilaksanakan bagi menangani isu buli dan gangguan seksual adalah kempen kesedaran mengenai kesan buli dan gangguan seksual terhadap mangsa di media konvensional dan media sosial.

Malah, program-program pendidikan mengenai bahaya buli dan gangguan seksual juga dilaksanakan secara bersepadu membabitkan aspek kurikulum, kokurikulum serta pembinaan sahsiah dan amalan sekolah penyayang.

“Turut dilaksanakan intervensi kepada mangsa buli dan kerjasama strategik dengan semua pihak terutamanya dengan agensi penguat kuasa bagi memastikan isu buli dan gangguan seksual dapat ditangani dengan lebih efektif,” katanya.

KPM juga buat masa ini sedang memuktamadkan garis panduan menangani buli dan gangguan seksual serta Peraturan Disiplin Murid yang baharu dalam masa terdekat.

Langkah berkenaan bagi menggantikan Ordinan Pelajaran 1957, Peraturan-Peraturan Pelajaran (Disiplin Sekolah 1959).


Indonesia rekod 109,936 kes dan 5,193 kematian

JAKARTA, 13 Zulhijjah 1441H, Isnin – Kes positif COVID-19 di Indonesia kini berjumlah 109,936 kes setelah 1,560 kes baharu dilaporkan dalam tempoh 24 jam.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id, sebanyak 57,816 pesakit masih dalam pemantauan COVID-19.

Bagi tempoh 12 tengah hari kelmarin sehingga 12 tengah semalam, sebanyak 62 lagi kematian berlaku, menjadikan jumlah keseluruhan kematian di republik itu kini meningkat kepada 5,193 orang.

Dalam tempoh 24 jam itu, provinsi Jakarta mencatatkan kes positif baharu tertinggi iaitu 368 kes, diikuti Jawa Timur (235), Jawa Tengah (143) dan selebihnya di wilayah-wilayah lain di Indonesia.

Bagi tempoh berkenaan juga, 21 lagi kematian berlaku di Jawa Timur, manakala di Jawa Barat sebanyak 13 kematian, Jakarta (12 kematian) dan selebihnya di wilayah lain. – Bernama


Lukman Sheriff dilantik Pengerusi PEMBELA

1. HARI ini, 1 Muharam 1445 Hijrah, Ahli-Ahli Gabungan Pertubuhan-Pertubuhan PEMBELA Islam (PEMBELA) telah mengadakan Mesyuarat Agung Khas bagi tujuan melantik Pengerusi baharu bagi PEMBELA.

2. Pelantikan baharu dibuat berikutan peletakan jawatan Pengerusi PEMBELA lepas, Tuan Mahmud Hishamuddin Abdul Rashid yang berhijrah ke luar negara.

3. Mesyuarat Agung Khas PEMBELA merakamkan ucapan jutaan terima kasih di atas sumbangan, bimbingan, pengorbanan dan kepimpinan Tuan Mahmud Hishamuddin dan mengucapkan selamat maju jaya di dalam urusan beliau di luar negara.

4. Mesyuarat yang sama juga telah sebulat suara bersetuju melantik Tuan Lukman Sheriff bin Alias sebagai Pengerusi Pertubuhan-Pertubuhan Pembela Islam (PEMBELA) yang baharu.

5. Pelantikan Tuan Lukman Sheriff dibuat atas cadangan Setiausaha Agung Pembela, Tuan Mohd Aswanizam Bin Alias, dan disokong oleh Dato’ Nadzim Johan (Ketua Aktivis Persatuan Pengguna Islam Malaysia – PPIM).

6. Cadangan kepada pencalonan ditutup melalui Cadangan Undi Tutup oleh Y Bhg Ustaz Ismail Mina (Presiden Pertubuhan Muafakat Sejahtera Masyarakat Malaysia – Muafakat) dan disokong oleh Cikgu Izzat Johari (Pengerusi Pertubuhan Kebajikan Amal Sejagat Malaysia).

7. Lebih 70 Gabungan NGO dan Wakil NGO Islam sebagai Ahli Gabungan PEMBELA dijemput hadir untuk Mesyuarat Agung Khas kali ini.

8. Seluruh Ahli mesyuarat yang hadir mengucapkan tahniah dan memberikan komitmen untuk bersama dengan kepimpinan yang dipersetujui dilantik hari ini.

9. Semoga kepimpinan PEMBELA dan semua yang terlibat, mendapat bimbingan, rahmat, perlindungan dan kemudahan dari Allah SWT.

Mohd Aswanizam Bin Alias,
Setiausaha Agung,
Pertubuhan-Pertubuhan PEMBELA Islam (PEMBELA)


2022 tahun paling ‘berdarah’ buat Tebing Barat

RAMALLAH, 21 Rabiulakhir 1444H, Rabu – Tentera pengganas Israel menembak dan membunuh 18 rakyat Palestin sejak 25 Oktober, selain mencederakan lebih 200 yang lain di Tebing Barat yang diduduki.

Jumlah itu sekaligus menjadikan 2022 sebagai tahun paling ‘berdarah’ buat Tebing Barat sejak 2005, menurut Laporan Perlindungan Orang Awam yang dikeluarkan dwi-mingguan oleh Pejabat Pertubuhan Bangsa-Bangsa Bersatu untuk Penyelarasan Hal Ehwal Kemanusiaan (OCHA) di wilayah Palestin.

Enam rakyat Palestin terbunuh dan 28 cedera ketika operasi ketenteraan Israel di bandar Nablus dan kem pelarian Jenin pada 25 Oktober serta 3 November lalu.

Selain itu, lima rakyat Palestin dibunuh oleh tentera Israel dalam empat insiden berasingan di seluruh Tebing Barat, di mana kejadian terbaharu membabitkan seorang remaja perempuan berusia 15 tahun.

Bukan hanya membunuh, tentera Israel turut menyekat pergerakan rakyat Palestin di beberapa lokasi di Tebing Barat.

Pihak berkuasa Israel memaksa merobohkan 54 bangunan di Baitulmaqdis Timur dan kawasan C Tebing Barat – dengan alasan kekurangan permit bangunan dikeluarkan Israel – di mana tujuh struktur disediakan sebagai bantuan kemanusiaan yang dibiayai penderma.

Kesannya, 35 orang, termasuk 16 kanak-kanak kehilangan tempat tinggal dan hampir 200 yang lain terjejas.

Majoriti struktur yang disasarkan iaitu 41 bangunan terletak di Kawasan C, termasuk 11 disita tanpa amaran sekali gus menghalang pemiliknya memfailkan bantahan.

13 lagi bangunan dirobohkan di Baitulmaqdis Timur, termasuk enam rumah dimusnahkan oleh pemiliknya bagi mengelak pembayaran denda kepada pihak berkuasa Israel.-  Agensi


PKPD di mukim, lokaliti Selangor, KL  pada 3 hingga 16 Julai

KUALA LUMPUR, 20 Zulkaedah 1442H, Khamis  – Perintah Kawalan Pergerakan Diperketatkan (PKPD) akan dikenakan di beberapa mukim dan lokaliti di Selangor dan Kuala Lumpur selama 14 hari bermula Sabtu ini (3 Julai) hingga 16 Julai.

Menteri Kanan (Keselamatan) Datuk Seri Ismail Sabri Yaakob dalam kenyataan berkata, mukim terbabit di Selangor ialah daerah Petaling (mukim Petaling, Damansara, Sungai Buloh dan Bukit Raja); Hulu Langat (mukim Hulu Langat, Ampang, Cheras, Kajang, Semenyih dan Beranang); Sepang (mukim Dengkil, Labu dan Sepang) dan Gombak (mukim Batu, Rawang, Setapak, Hulu Kelang dan Kuang)

Selain itu, daerah Kuala Langat (mukim Tanjung 12 (1), Tanjung 12 (2), Teluk Panglima Garang, Morib, Bandar, Jugra dan Batu); Klang (mukim Kapar, Klang); Kuala Selangor (mukim Ijok, Bestari Jaya dan Jeram) serta daerah Hulu Selangor (mukim Serendah, Rasa, Ulu Yam dan Batang Kali).

Sementara di Kuala Lumpur membabitkan Projek Perumahan Rakyat (PPR) Sri Semarak; PPR Batu Muda; Flat Seksyen 1 dan Flat Seksyen 2 Wangsa Maju; Kampung Padang Balang; Taman Koperasi Polis (Fasa 1 dan 2); Flat Sri Sabah; Kampung Puah dan PPR Kampung Baru Air Panas.

Flat Desa Pandan (termasuk Baiduri dan Delima); Kampung Batu Muda; PPR Kerinchi; Bandar Baru Sentul dan Taman Ikan Emas.

Ismail Sabri berkata dengan pelaksanaan PKPD itu kesemua laluan akan ditutup serta dikawal polis dan semua penduduk tidak dibenar keluar dari kediaman masing-masing kecuali seorang wakil isi rumah bagi membeli keperluan asas dalam radius 10 kilometer dari kediaman.

Beliau berkata, Kementerian Kesihatan (KKM) juga akan melaksanakan ujian saringan secara bersasar ke atas semua penduduk di kawasan terlibat.

“Jawatankuasa penyelaras program vaksinasi kebangsaan juga memberi jaminan bahawa program pemberian vaksin akan dipertingkat dan dipergiatkan di kawasan-kawasan yang terlibat,” katanya.

Menurutnya, pergerakan merentas daerah dan negeri bagi tujuan vaksinasi COVID-19 di pusat pemberian vaksin (PPV) di luar daerah atau negeri tempat tinggal dibenarkan dengan menunjukkan butiran janji temu di aplikasi MySejahtera, laman sesawang atau khidmat pesanan ringkas (SMS).

Katanya lapangan terbang dan pelabuhan dibenar beroperasi seperti biasa manakala aktiviti dan perkhidmatan pengangkutan awam (kereta api, komuter, bas, teksi, feri dan e-hailing) beroperasi dengan kapasiti 50 peratus, sementara bilangan individu dalam teksi dan e-hailing dihadkan dua orang sahaja termasuk pemandu. -Bernama


DUN Perak belum bubar, tunggu pertimbangan sultan: MB

IPOH, 15 Rabiulawal 1444H, Rabu – Dewan Undangan Negeri (DUN) Perak masih belum dibubarkan sementara menanti pertimbangan Sultan Perak Sultan Nazrin Shah, terhadap permohonan pembubaran yang dipersembahkan, kata Menteri Besar Perak Datuk Seri Saarani Mohamad.

Beliau berkata hasrat berkaitan pembubaran DUN telah dipersembahkan kepada Baginda dalam sesi menghadap hari ini.

“Tadi saya telah serah warkah permohonan pembubaran DUN ke-14 untuk pertimbangan Sultan Perak selaras dengan Fasal 2 Perkara 36 Bahagian Pertama Undang-Undang Tubuh Kerajaan Perak Darul Ridzuan.

“Pada sesi itu, Sultan Nazrin bertitah bahawa Baginda mengambil maklum mengenai permohonan yang dikemukakan dan akan membuat pertimbangan sewajarnya.

“Oleh yang demikian, sebarang ketetapan mengenai permohonan pembubaran DUN Perak akan diumum selepas Tuanku berkenan membuat keputusan,” katanya dalam sidang media di Bangunan Perak Darul Ridzuan di sini hari ini.

Perdana Menteri Datuk Seri Ismail Sabri Yaakob mengumumkan pembubaran Parlimen Ke-14 berkuat kuasa 10 Okt untuk memberi laluan kepada Pilihan Raya Umum Ke-15 (PRU15), selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen Ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor, agar mendapatkan perkenan Sultan dan Yang Dipertua Negeri untuk membubarkan DUN masing-masing, bagi membolehkan pilihan raya negeri dan parlimen diadakan serentak.

Saarani berkata ketika menghadap, beliau turut menyembah maklum mengenai syor Perdana Menteri supaya ketua kerajaan negeri mengambil tindakan sewajarnya bagi pembubaran DUN, untuk membolehkan pilihan raya diadakan secara serentak.

Beliau berkata kuasa untuk membubarkan DUN adalah di bawah kuasa Sultan Perak dan perjalanan serta pentadbiran kerajaan negeri akan berfungsi seperti biasa, sehingga Baginda membuat pertimbangan.

Tanpa meletakkan jangkaan masa atau tarikh bagi Sultan Nazrin mencapai keputusan, Saarani berkata : “Ia bergantung kepada kebijaksanaan Tuanku.”

Perak mempunyai 59 kerusi Dewan Undangan Negeri (DUN).

DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – Bernama


Kompaun RM250 jika pemilik premis tidak pasang, kibar Jalur Gemilang

IPOH, 20 Muharam 1444H, Khamis – Kompaun sebanyak RM250 akan dikenakan kepada premis perniagaan di bandar raya ini jika gagal mematuhi arahan pemasangan dan mengibarkan Jalur Gemilang sempena sambutan Hari Kebangsaan tahun ini.

Datuk Bandar Ipoh Datuk Rumaizi Baharin berkata kompaun dikeluarkan Majlis Bandaraya Ipoh (MBI) selaras Seksyen 107(2) Akta Kerajaan Tempatan 1976.

“Bagi menyemarakkan sambutan Hari Kebangsaan, kami (MBI) telah mengeluarkan 6,000 notis pemasangan bendera (Jalur Gemilang) kepada premis-premis persendirian dan memasang lebih 5,000 Jalur Gemilang di jalan-jalan utama dan sekitar bandar raya ini.

“Kami (MBI) akan melakukan pemantauan secara berkala ke premis-premis ini selalunya seminggu sebelum Hari Kebangsaan namun selama ini, pihak MBI mengamalkan sikap toleransi dengan memberi nasihat berbanding kompaun,” katanya selepas melancarkan Kempen Kibar Jalur Gemilang Peringkat MBI 2022 di sini hari ini.

Lebih 1,000 warga MBI memeriahkan program itu yang turut diserikan dengan pelbagai aktiviti menarik antaranya perarakan pasukan Penguatkuasa MBI, persembahan serta pemasangan Jalur Gemilang pada kenderaan rasmi milik MBI.

Rumaizi berkata kesedaran mengenai sambutan kemerdekaan amat penting dan perlu disemai bagi memupuk semangat cintakan negara serta menyuburkan rasa hormat antara satu sama lain tanpa mengira latar belakang, agama dan kaum. – Bernama


Bangunkan kembali peradaban Islam tanggungjawab bersama

NEGARA umat Islam dijajah dan dirobek di sana sini.

Di sana ada musuh luar dan di sana juga ada musuh dalaman.

Kita tidak ada banyak pilihan, melainkan perlu bangkit dari kealpaan.

Mulakan dengan kesedaran diri dan keluarga serta mereka yang terdekat.

Dakwahkan kebenaran kepada jiran, teman kenalan dan masyarakat sekeliling.

Bina kembali negara bersama mereka yang jujur dan bertekad untuk memartabatkan masa depan umat dan negara.

Kesatuan umat dan bangsa yang berasaskan akidah dan ukhuwah seharusnya menjadi keutamaan.

Membangunkan kembali peradaban Islam adalah tanggungjawab bersama, biar pun ia akan memakan masa.

Tugas kita adalah berusaha dan berjuang yang sebaik mungkin, Allah jua yang akan menilainya.

Hidup kita biar berjasa, mati kita biar mulia.

Prof Dr Zainur Rashid Zainuddin
Pengerusi Pemegang Amanah Yayasan Ikhlas


UKM jalankan kajian ELV, kenalpasti ciri kenderaan sesuai dilupus

BANGI, 24 Zulkaedah 1443H, Jumaat – Pasukan penyelidik Universiti Kebangsaan Malaysia (UKM) menjalankan kajian berhubung polisi lupus kenderaan (ELV) bagi mengenalpasti usia dan ciri kenderaan yang tidak selamat dan bersesuaian untuk dilupuskan.

Pakar Psikologi Trafik dan Keselamatan Jalan Raya UKM, Prof Dr Rozmi Ismail berkata, kajian berkenaan dibuat sebagai langkah mengatasi isu kenderaan buruk dan kereta tersadai yang sekali gus dilihat mencemarkan alam sekitar.

“Data menunjukkan lebih tujuh juta kenderaan buruk tersadai di merata tempat di negara kita dan bayangkan apa akan berlaku dalam 20 tahun lagi jika pemilik tidak ada kesedaran untuk melupuskan kenderaan masing-masing.

“Kita juga akan mengadakan advokasi kepada orang ramai supaya menamatkan riwayat kereta mereka apabila sudah sampai masa dengan membatalkan pendaftaran kereta dengan cara mematikan geran dan menyerahkannya kepada pihak berkuasa untuk dilupuskan.

“Jadi, kesedaran orang ramai untuk melupuskan kenderaan sangat penting,” katanya dalam kenyataan, hari ini.

Namun, Prof Rozmi berkata, dalam merealisasikan polisi berkenaan, banyak perkara perlu diperhalusi termasuk termasuk kesannya terhadap golongan berpendapatan rendah.

Katanya, UKM juga mengambil contoh negara maju seperti Jepun, Singapura dan Eropah yang berjaya mengurangkan lambakan kenderaan menerusi pelaksanaan polisi melupuskan kenderaan melepasi had usia lebih 10 tahun.

Beliau berkata, di Singapura, pemilik diberi pilihan sama ada bersedia menamatkan riwayat kereta yang berusia 10 tahun atau membayar sejumlah wang untuk menyambung pemilikan dan penggunaannya di jalan raya.

“Begitu juga di Jepun, pemilik kenderaan mesti melakukan pemeriksaan keselamatan kenderaan masing-masing selepas tiga tahun manakala kenderaan lebih 10 tahun mesti lulus pemeriksaan keselamatan yang ketat sebelum dibenarkan berada di jalan raya,” katanya.


PAS henti sementara rundingan pembahagian kerusi dengan UMNO

MARANG, 27 Syaaban 1442H, Jumaat – PAS menghentikan sementara rundingan pembahagian kerusi bagi Pilihan Raya Umum ke-15 (PRU15) dengan UMNO dan ketika ini rundingan yang ada hanyalah dengan Bersatu.

Presiden PAS, Datuk Seri Abdul Hadi Awang berkata, rundingan dengan UMNO akan diteruskan setelah parti itu mempunyai keputusan atau hala tuju yang jelas tentang kerjasama bersama PAS dan Bersatu dalam Perikatan Nasional (PN) bagi menghadapi PRU15 akan datang.

“Sekarang ini sudah ada pimpinan PAS yang melaksanakan tugas itu (pembahagian kerusi) dengan Bersatu. Dengan UMNO pula, dulu sudah ada jawatankuasa yang dibentuk tetapi UMNO yang ubah di tengah jalan. Oleh kerana UMNO bermasalah, kita dengan Bersatu dulu (bincang mengenai pembahagian kerusi),” katanya kepada pemberita selepas menyampaikan kuliah Jumaat secara dalam talian di sini hari ini.

Ditanya mengenai kenyataan Pengerusi Badan Perhubungan UMNO Negeri Terengganu, Datuk Seri Ahmad Said yang menegaskan parti itu mahu bertanding secara solo pada PRU15 di negeri ini, Abdul Hadi berkata, ia belum dimuktamadkan oleh pimpinan tertinggi UMNO di peringkat pusat.

Ahli Parlimen Marang itu berkata, PAS seboleh mungkin masih mahu menyeru kepada perpaduan umat Islam dan masyarakat majmuk sekali gus mengelakkan berlakunya perpecahan.

“Muafakat Nasional (MN) bukan sahaja kerjasama antara PAS dengan UMNO…ia termasuk Bersatu. Itu dasar dan prinsip bersama yang kita dah bersetuju sebelum ini tetapi masalahnya pimpinan UMNO yang tak ikut, itu hak merekalah.

“Namun, saya difahamkan bukan semua orang UMNO begitu… jadi kita nak menyatukan orang Melayu. Bukan PAS dan UMNO sahaja Melayu, malah banyak pertubuhan bukan kerajaan (NGO), individu dan semua pihak kita kena terima dalam penyatuan… kecuali yang ekstrem, Melayu yang ekstrem itu kita tolak,” katanya.

Ditanya mengenai rakaman audio yang mirip suara Presiden UMNO, Datuk Seri Dr Ahmad Zahid Hamidi dengan Ketua Pembangkang, Datuk Seri Anwar Ibrahim yang tular baru-baru ini pula, Abdul Hadi menegaskan PAS konsisten dengan pendiriannya dalam menolak sebarang bentuk penjajaran baharu untuk menubuhkan kerajaan selepas PRU15 terutama yang melibatkan Pakatan Harapan (PH) dan sekutunya.

“Tulen tak tulen itu (audio itu) saya tidak tahu, cukup masyarakat menilai. Kita menolak jajaran baharu dan bersetuju MN yang bukan sahaja melibatkan UMNO dan PAS tetapi juga Bersatu di samping semua kumpulan Melayu-Islam-Bumiputera serta masyarakat majmuk apabila Perikatan Nasional digabungkan,” katanya.

Rakaman audio telefon antara dua pemimpin berdurasi kira-kira empat minit itu dikatakan berlaku selepas ucapan penggulungan Ahmad Zahid ketika Perhimpunan Agung UMNO 2020.

Bagaimanapun, kedua-dua pemimpin itu telah menafikan bahawa suara mereka yang dirakam dalam audio berkenaan dan menyatakan akan membuat laporan polis. – Bernama


1,184 calon STPM peroleh PNGK 4.0

KUALA LUMPUR, 24 Zulhijjah 1444H, Khamis – Seramai 1,184 calon Sijil Tinggi Persekolahan Malaysia (STPM) 2022 mendapat Purata Nilai Gred Keseluruhan (PNGK) 4.00, kata Pengerusi Majlis Peperiksaan Malaysia (MPM), Prof Datuk Dr Mohd Ekhwan Toriman.

Beliau berkata, ia sekali gus menyaksikan calon yang memperoleh keputusan PNGK 4.00 meningkat berbanding tahun 2021 iaitu seramai 874 orang.

“Daripada 1,184 calon ini, seramai 1,009 calon atau 85.22 peratus daripadanya adalah daripada kategori B40,” katanya pada sidang media pengumuman Keputusan STPM 2022 di sini hari ini.

Bagi PNGK Nasional STPM 2022, Mohd Ekhwan berkata ia juga telah meningkat kepada 2.82 pada tahun lepas berbanding 2.79 pada tahun sebelumnya.

“PNGK Nasional ini juga merupakan PNGK Nasional tertinggi sejak dilaksanakan peperiksaan STPM,” katanya.


Hamas tuntut Israel buka semua lintasan tanpa syarat

GAZA, 12 Rabiulakhir 1445H, Jumaat – Ketua Biro Politik Hamas, Ismail Haniyeh memberi amaran akibat selepas ini sekiranya Israel terus menerus menyerang Gaza.

Dalam satu kenyataan televisyen yang disiarkan oleh TV Al-Aqsa yang bersekutu dengan Hamas, beliau berkata, peperangan itu akan meletakkan seluruh wilayah di luar kawalan.

“Kesinambungan pencerobohan terhadap Gaza akan meletakkan seluruh wilayah di luar kawalan.

“Sesungguhnya, hari ini wilayah itu telah menjadi bumbung timah panas dan tiada siapa dapat meramalkan hala tuju atau akibatnya,” katanya.

Haniyeh menegaskan bahawa semua kumpulan pejuang di Palestin, termasuk Hamas adalah gerakan pembebasan negara.

Katanya, apabila seseorang menganggap bahawa keganasan adalah penjajah, mereka yang menyokongnya dan yang berdiam diri mengenai pembunuhan beramai-ramai.

Ketua Hamas itu menuntut pembukaan semua lintasan, terutamanya Rafah bagi membenarkan akses kepada semua yang diperlukan Gaza ‘tanpa sekatan atau syarat’.

Haniyeh juga menggesa semua pihak untuk mengerahkan semua tekanan yang diperlukan dalam forum dan ke arah menghentikan pencerobohan terhadap Gaza, dan menghentikan perang ini terhadap kanak-kanak, wanita, orang tua, masjid, universiti dan rumah.

Beliau juga menggesa semua presiden, pemimpin dan pemberi pendapat untuk mengesahkan dengan terang dan jelas, kesahihan perjuangan di Palestin dan kesahihan Hamas.- Agensi


Tun M mahu Datuk Rosli teruskan rancangan asalnya bangunkan Putrajaya

Oleh Ainul Illia Meor Suzurudin

PUTRAJAYA, 22 Rabiulakhir 1444H, Khamis – Pengerusi penaja Gerakan Tanah Air (GTA), Tun Dr Mahathir Mohamad mahu Putrajaya yang dibangunkannya 25 tahun lalu menjadi pusat tumpuan orang ramai dan lebih membangun berbanding sekarang.

Memberikan amanah kepada Datuk Mohd Rosli Ramli, Dr Mahathir berharap perancangannya sebelum ini terhadap Putrajaya dapat diteruskan jika calon Pejuang bagi Parlimen itu menang pada Pilihan Raya Umum ke-15 (PRU15) nanti.

“Saya harap apabila Datuk Rosli dipilih untuk menjadi wakil rakyat di Putrajaya, dia akan meneliti sejarah Putrajaya dan saya harap segala yang kita rancang akan dilaksanakan.

“Saya sudah lanjut umur. Sekarang sudah 97. Saya ingat kalau Putrajaya boleh jadi seperti yang saya rancang awalnya untuk mengadakan satu ibu kota untuk pentadbiran.

“Kuala Lumpur dah sesak. Kita mencari-cari tempat ibu kota pentadbiran yang mana kita boleh letak semua pejabat di satu tempat supaya mudah mereka berhubung.

“Pada mulanya kita fikir elok diadakan di Janda Baik tapi ada sesuatu yang tidak sesuai dan kita jumpa estet yang bernama Perang Besar,” kata Dr Mahathir menceritakan sejarah awal pembinaan Putrajaya.

Dalam pada itu, Pengerusi Pejuang itu berkata, beliau membayangkan Putrajaya sebagai satu tempat yang meriah dikunjungi orang ramai dengan pelbagai aktiviti dilakukan di sana.

“Satu yang penting adalah central boulevard, satu jalan besar di tengah bandar. Kita nak supaya ada aktiviti di sepanjang jalan lebih dari 4km, ada kedai ada teater, ada restoran dan kita gambarkan orang bukan saja duduk dalam kedai berhawa dingin tetapi juga di luar melihat lalu lintas.

“Ia tak jadi kerana dasar ditukar daripada pelan asal dan menambah bangunan pencakar langit. Jambatan yang kita buat ini juga dah 20 tahun.

“Tak diguna sama sekali dan kita sudah buat terowong untuk kereta api itu pun tak duguna. Rugilah. Jadi tak hidup. Kita nak tempat yang hidup yang ramai orang datang,” katanya.


Polis masih buru 80 tahanan Rohingya

ALOR SETAR, 21 Ramadan 1443H, Sabtu – Polis masih mengesan baki 80 tahanan etnik Rohingya yang melarikan diri dari Depot Tahanan Imigresen Sungai Bakap dekat Bandar Baharu, Rabu lepas.

Ketua Polis Kedah, CP Wan Hassan Wan Ahmad berkata, setakat malam tadi, 65 lelaki dewasa, lapan wanita dewasa dan tujuh kanak-kanak perempuan belum ditemukan.

“Setakat ini, seramai 448 tahanan etnik Rohingya telah ditemukan iaitu 229 lelaki dewasa, 89 wanita dewasa, 69 kanak-kanak lelaki dan 61 kanak-kanak perempuan,” katanya dalam kenyataan di sini hari ini.

Wan Hassan berkata, sehingga kini jumlah tahanan yang berada di dalam depot tersebut adalah 15 orang dengan kerja-kerja dokumentasi sedang dilakukan sebelum mereka dihantar ke depot tahanan lain.

Dalam kejadian awal pagi Rabu lepas, 528 warga asing terdiri daripada etnik Rohingya melarikan diri, bagaimanapun enam daripada mereka maut dirempuh kereta ketika cubaan melarikan diri di lebuh raya. – Bernama


Kerajaan lulus RM1.215 bilion bagi PSU 2.0 setakat 4 Jun

KUALA LUMPUR,  6 Zulkaedah 1442H, Khamis – Kerajaan meluluskan permohonan subsidi upah bernilai RM1.215 bilion di bawah Program Subsidi Upah (PSU) 2.0 setakat 4 Jun 2021, kata Menteri Kewangan Tengku Datuk Seri Zafrul Abdul Aziz.

Beliau berkata, ia telah disalurkan kepada 74,075 majikan untuk terus beroperasi dan mengekalkan penggajian bagi 645,522 pekerja.

Bagi Program Insentif Pengambilan Pekerja dan Bantuan Latihan pula, sebanyak 137,593 pekerja berjaya mendapat pekerjaan setakat 4 Jun, katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-57, yang dikeluarkan pada Khamis.

Beliau berkata, antara industri dan sektor utama yang mengambil pekerja termasuk pembuatan serta perdagangan borong dan runcit.

Tengku Zafrul berkata, bagi elaun khas barisan hadapan, kerajaan telah menyalurkan RM787.61 juta setakat 4 Jun, berdasarkan 2.193 juta tuntutan daripada doktor, jururawat dan kakitangan perubatan lain yang terlibat secara langsung dalam pengurusan dan pembendungan pandemik COVID-19.

Elaun khas itu juga diperluas kepada anggota tentera, polis, kastam, imigresen, bomba, anggota Angkatan Pertahanan Awam serta Jabatan Sukarelawan yang terbabit secara langsung dalam membantu pelaksanaan Perintah Kawalan Pergerakan. -Bernama


UNSC perlu jujur tangani konflik Palestin- Israel

KUALA LUMPUR, 28 Rabiulawal 1442H, Sabtu – Majlis Keselamatan Pertubuhan Bangsa-Bangsa Bersatu (UNSC) perlu jujur memainkan peranannya sebagai orang tengah kepada pihak terbabit dalam kancah konflik Israel-Palestin bagi memastikan keamanan, keselamatan dan kestabilan yang berterusan di rantau itu, kata Perdana Menteri Tan Sri Muhyiddin Yassin.

Perkara itu disuarakan perdana menteri pada Sidang Kemuncak Asia Timur ke-15 hari ini, yang menyeru masyarakat antarabangsa, terutama PBB memikul tanggungjawab penuh berdasarkan piagamnya dalam menyelesaikan konflik.

“Malaysia teguh menentang penindasan terhadap rakyat Palestin dan kekal mendukung perjuangan rakyatnya.

“Sokongan dan pendirian kami tidak berubah. Satu-satunya jalan keluar kepada konflik Israel-Palestin adalah melalui penyelesaian dua negara,” katanya pada sidang kemuncak itu, yang diadakan sempena Sidang Kemuncak ASEAN ke-37.

Perdana menteri mengetuai delegasi Malaysia pada sidang kemuncak dwitahunan itu, berlangsung sehingga Ahad.

Diadakan secara maya ekoran COVID-19, sidang kemuncak itu dipengerusikan Perdana Menteri Vietnam Nguyen Xuan Phuc selaku pengerusi ASEAN.

EAS terdiri 10 negara anggota ASEAN, Australia, China, India, Jepun, New Zealand, Korea Selatan, Rusia dan Amerika Syarikat. – Bernama


Minta maaf lepas belasah pekerja hanya ‘wayang’ murahan

BANGI, 10 Ramadan 1442H, Khamis – Pasti ramai sudah mengagak adegan minta maaf majikan yang didakwa memukul pekerjanya kerana berpuasa, hanyalah ‘wayang’ murahan.

Mana tidaknya, majikan yang juga suspek utama menampar, memukul dan mengacu pistol ke arah dua pengawal peribadinya itu, dilaporkan mengaku tidak bersalah terhadap lima pertuduhan di Mahkamah Majistret hari ini.

Tertuduh, Chun Chee Yang, 43, membuat pengakuan itu selepas semua pertuduhan dibacakan jurubahasa di hadapan Majistret P Sarulatha.

Mengulas perkara itu, Pengerusi PEMBELA, Haji Aminuddin Yahaya berkata, tindakan suspek bercanggah dengan kenyataan di media melalui sebuah videonya yang meminta maaf kepada umat Islam.

“Keberanian suspek (majikan) untuk membuat kenyataan yang ‘flip-flop’ terutamanya di mahkamah ini memang membuatkan masyarakat tertanya-tanya.

“Ditambah lagi dengan hakikat beliau menyebut ‘itu IGP saya pegang’,” katanya dalam kenyataan hari ini.

Selain itu, Haji Aminuddin juga tidak menolak kemungkinan semua teori kartel dalam Polis Diraja Malaysia (PDRM) terbukti benar melalui kes ini.

“Kita tahu suspek dikatakan kaya-raya hasil dari perniagaan-perniagaan ‘gelap’ di mana polis telah mendedahkannya baru-baru ini.

“Hakikat tersebar luasnya isu kartel dan kem dalam PDRM yang sangat membarah membuatkan rakyat lebih gusar kerana kesemua ini seolah-olah ada kaitan,” katanya.


Pengambilan dos penggalak kedua meningkat sejak 2 minggu lalu

BANGI, 27 Jamadilakhir 1444H, Jumaat – Kementerian Kesihatan (KKM) memaklumkan berlaku peningkatan tren dalam pengambilan dos penggalak kedua di fasiliti kesihatan di seluruh negara sejak dua minggu lalu.

Menteri Kesihatan, Dr Zaliha Mustafa berkata, berbanding 1 Januari 2023, pengambilan dos penggalak pertama meningkat daripada 49.8 peratus atau 16,279,746 dos kepada 49.9 peratus iaitu sebanyak 16,292,524 dos.

Beliau berkata, dos penggalak kedua juga menyaksikan peningkatan iaitu sebanyak 2.2 peratus atau 733,668 dos berbanding 1.9 peratus atau 633,941 sebelum ini.

“Pengambilan dos penggalak kedua di Sarawak juga meningkat kepada 76,369 dos pada 17 Januari 2023 berbanding 56,462 pada 1 Januari lalu.

“Peningkatan sebanyak 35 peratus itu berlaku dalam tempoh 17 hari.

“Secara purata, jumlah pengambilan dos penggalak kedua di Sarawak meningkat 20 kali ganda iaitu sebanyak 2,085 dos sehari berbanding 101 dos pada 31 Disember 2022,” katanya dalam kenyataan, hari ini.

Sehubungan itu, Dr Zaliha menasihatkan individu yang belum menerima dos primer vaksin dan dos penggalak vaksin COVID-19 supaya segera mendaftar dan mendapatkan vaksin bagi melindungi diri dan orang tersayang khususnya menjelang musim perayaan Tahun Baru Cina.

Pada masa sama, beliau memaklumkan sejak pembukaan sempadan negara Republik Rakyat China (RRC) pada 8 Januari lalu, kes harian COVID-19 yang dilaporkan di Malaysia kekal di bawah 500 kes.

“Malah, pelaporan kes harian COVID-19 kekal tiga digit sejak 17 Disember 2022.

“Sementara itu, berdasarkan laporan, sejumlah 28,705 pengembara dari RRC dilaporkan tiba di Malaysia sejak 8 Januari hingga 17 Januari 2023,” katanya.

Beliau berkata, setakat ini, hanya seorang daripada pengembara berkenaan dikesan mengalami demam ketika saringan, namun ujian RTK-Ag yang dijalankan ke atasnya adalah negatif.

Katanya, tiada pengembara dari RRC yang dikesan positif COVID-19 di pintu masuk antarabangsa negara setakat ini.

“KKM akan terus memantau perkembangan kejadian jangkitan dalam dan luar negara melalui maklumat yang diperolehi daripada pihak WHO serta kerjasama bersama negara-negara ASEAN dan juga negara RRC.

“KKM akan sentiasa memastikan langkah pencegahan dan kawalan yang sewajarnya dilaksanakan secara berterusan,” katanya.


Arab Saudi tutup ruang udara untuk Israel

TEL AVIV, 14 Syawal 1442H, Rabu – Pesawat Israel terpaksa membatalkan penerbangan ke Dubai setelah gagal mendapat kebenaran dari Arab Saudi untuk melalui ruang udara negara itu.

Media Israel mendakwa, penumpang terpaksa menunggu selama 10 jam di Lapangan Terbang Ben Gurion berhampiran Tel Aviv sebelum penerbangan itu dibatalkan.

Setakat ini, alasan penolakan Arab Saudi untuk memberi kebenaran kepada penerbangan Israel masih belum dijelaskan.

Sebelum ini, Riyadh telah membenarkan penerbangan Israel menggunakan ruang udara Arab Saudi bagi perjalanan ke Dubai sejak November.

Tanpa menggunakan ruang udara Arab Saudi, penerbangan antara Israel dan Emiriah Arab Bersatu (UAE) menjadi sukar ekoran perjalanan akan mengambil masa lapan jam berbanding tiga jam sahaja.

Pada Disember, Israel mengumumkan program dua penerbangan setiap hari antara negara haram itu dengan UAE.

Ini selelas kedua-duanya menandatangani perjanjian yang diketuai Amerika Syarikat (AS) untuk menormalkan hubungan.

Sejak itu, kedua-duanya telah menandatangani puluhan perjanjian dua hala dalam pelbagai bidang, termasuk pelaburan, perkhidmatan perbankan dan pelancongan. – Agensi


Serangan Israel: Angka kematian rakyat Palestin meningkat 49

GAZA, 14 Muharram 1444H, Jumaat – Seorang lelaki Palestin meninggal dunia pagi ini selepas mengalami kecederaan semasa serangan Israel di Semenanjung Gaza hujung minggu lalu, lapor Pusat Maklumat Palestin hari ini.

Anas Khaled Anshasi, 22, menerima rawatan di Kompleks Perubatan Nasser di Khan Yunis.

Kematiannya menjadikan 49 orang Palestin terbunuh akibat pencerobohan Israel.

17 kanak-kanak dan empat wanita juga adalah antara mangsa yang dibunuh tentera pengganas Israel.

Sementara itu, lebih 360 orang cedera dalam mogok tiga hari.

Semalam, seorang gadis Palestin berusia 10 tahun meninggal dunia akibat kecederaannya.

Dia telah dipindahkan ke Hospital Al-Makassed di Baitulmaqdis Timur yang diduduki Palestin pada hari Selasa kerana keadaan kesihatannya semakin merosot.

Ahad lalu, gencatan senjata berkuat kuasa di kawasan yang dikepung pada 23:30 waktu tempatan (20:30 GMT), selepas rundingan diperantara oleh Mesir. – Agensi


Majlis Raja-Raja Melayu putuskan status ‘Agama Melayu’

PUTRAJAYA, 12 Rejab 1442H, Rabu – Jabatan Kemajuan Islam Malaysia (Jakim) sudah selesai bermuzakarah berkenaan ajaran ‘Agama Melayu’ yang didakwa dibawa individu dikenali sebagai Ibu Yati.

Ketua Pengarah Jakim, Datuk Abdul Aziz Jusoh berkata, muzakarah berkenaan telah diadakan bersama Jabatan Agama Islam negeri-negeri minggu lalu.

Katanya, keputusan Mesyuarat Jawatankuasa Muzakarah Majlis Kebangsaan Hal Ehwal Agama Islam Malaysia (MKI) kali ke 118 sudah pun diserahkan kepada Majlis Raja-Raja Melayu dan menunggu keputusan untuk diumumkan.

“Kita telah bincang dalam muzakarah pada minggu lepas. Saya tidak boleh komen lagi. Kita akan bawa ke Majlis Raja. Kita ada bincang,” katanya seperti dipetik media tempatan, hari ini.

Terdahulu, Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, Jakim akan melakukan muzakarah sebelum memfatwakan sesuatu ajaran itu sebagai sesat atau sebaliknya.

Katanya, untuk mengeluarkan sesuatu fatwa, ia perlu dilakukan dengan amat berhati-hati bagi memastikan tindakan atau keputusan yang diambil kelak tidak dianggap gopoh atau kekurangan maklumat.

Sebelum ini, Yang Dipertua Yayasan Dakwah Islamiah Malaysia (Yadim), Nasrudin Hassan menggesa, seluruh umat Islam tidak terpengaruh dengan ajaran Islam Melayu.

Agama itu didakwa menggunakan lafaz syahadah yang pelik (ila ha ila ra ila ma) dan disambung dengan pengakuan ‘Aku Melayu’ sebanyak tujuh kali.


365 pelajar terjemah 400 artikel ke bahasa Arab di Wikipedia

JEDDAH, 23 Rabiulakhir 1442H, Rabu – Kandungan bahasa Arab dan Islam di ensiklopedia dalam talian global dipromosikan oleh ratusan pelajar wanita dari Universiti Arab Saudi menggunakan kemahiran masing-masing.

Setakat ini, hampir 400 artikel telah diterjemahkan daripada bahasa Inggeris ke bahasa Arab oleh 365 pelajar dari Fakulti Bahasa Universiti King Khalid, dan terjemahannya itu digunakan di platform Wikipedia.

Inisiatif itu menjadi sebahagian projek Wiki Dawwin yang diterima pakai Yayasan Penyelidikan dan Arkib Raja Abdul Aziz (DARAH) yang diwakili pusatnya untuk kandungan digital.

Projek itu diselia oleh ahli fakulti menerusi kursus jarak jauh yang ditawarkan oleh pusat penyelidikan berkenaan kepada pelajar wanita dan artikel terjemahan diterbitkan selepas disunting dan diluluskan untuk penggunaan Wikipedia.

Sementara itu, Dekan Kolej Sains Sosial Universiti Islam, Imam Muhammad bin Saud dan Penasihat Projek Wiki Dawwin, Dr Zuhair Al-Shehri berkata, projek itu dilaksanakan bagi memperkasakan kandungan bahasa Arab di dalam Wikipedia.

Katanya, antara kandungan artikel yang diterjemahkan adalah berkaitan menyoroti sejarah dan peradaban kerajaan Arab dan dunia Islam.

“Matlamat projek ini adalah mengimbangi jurang pengguna internet Arab Saudi dan peratusan kandungan digital, penerbitan material digital mengenai sejarah kerajaan dan menjadi akar umbi bahan terbitan bagi menyokong kandungan bahasa Arab dalam pelbagai bidang, terutama bidang pendidikan dan budaya,” katanya.

Selain itu, usaha sama dijalinkan dengan universiti dan badan budaya dan pelancongan dengan sebahagian program latihan memperkasa digital telah dilancarkan.

Al-Shehri turut mengakui terdapat kekurangan kandungan bahasa Arab yang boleh diguna pakai dalam pelbagai bidang terutama berkaitan dengan sejarah dan peradaban.

“Sebagai contoh, kita mendapati di setiap wilayah Arab Saudi, keseimbangan dan kekayaan warisan budaya kuno, mercu tanda, pengalaman dan pelbagai pekembangan dalam semua bidang yang perlu disunting dan diperkayakan dalam ensiklopedia ini,” katanya. – Agensi


Belanjawan 2022 disyor tumpu ‘lebih’ sektor kesihatan, PKS

BANGI, 27 Muharram 1443H, Ahad – Belanjawan 2022 yang akan dibentangkan pada 29 Oktober depan – dijangka menyaksikan peningkatan peruntukan terhadap sektor kesihatan memandangkan negara masih ‘berperang’ dengan pandemik COVID-19.

Pastinya, belanjawan akan diperuntukkan untuk membeli vaksin, menguruskan petugas barisan hadapan, pembelian ubat-ubatan dan sebagainya.

Pengerusi BERJASA Selangor, Haji Khalid Zakaria juga tidak menolak kemungkinan akan adanya peruntukan untuk penambahan hospital baharu di masa hadapan.

“Satu lagi yang boleh diperhatikan adalah mengeluarkan vaksin kita sendiri tanpa import dari pihak luar.

“Mungkin akan ada peruntukan kepada penyelidik untuk keluarkan vaksin sendiri,” katanya dalam forum yang disiarkan secara langsung oleh BERJASA, malam ini.

Selain itu, beliau turut mencadangkan supaya kerajaan memberi perhatian dalam sektor perniagaan, khususnya perusahaan kecil dan sederhana (PKS).

Katanya, di Malaysia hampir 70 hingga 80 peratus dikatakan masih lagi dalam kerangka PKS.

“Justeru, kerajaan perlu memperuntukkan dana yang besar untuk membantu membina semula kekuatan usahawan PKS sama ada dengan bantuan modal atau kemudahan polisi seperti pengurangan cukai, subsidi, pinjaman mudah, geran untuk memulihkan kembali perniagaan mereka,” katanya.

Khalid berkata, meskipun Malaysia berada dalam keadaan politik yang tidak berapa stabil, eksport Malaysia masih mencatatkan peningkatan.

Ini sekali gus memberikan impak positif kepada ekonomi Malaysia kerana peningkatan daripada segi ekonomi kekal ada.

“Tapi macam mana kerajaan nak uruskan persepsi ekonomi kepada masyarakat dan seluruh dunia. Bagaimana nak menarik pelabur asing ke Malaysia? Ini yang perlu difikirkan.

“Salah satunya dengan membuka kilang kilang baru. Seperti baru-baru ini diumumkan Microsoft akan menubuhkan pusat data serantau yang pertama di Malaysia.

“Ini secara tak langsung akan meningkatkan pendapatan masyarakat dengan menyediakan peluang pekerjaan kepada rakyat,” katanya.

Beliau menegaskan, kerajaan mesti menunjukkan kepada dunia bahawa negara stabil dari segi politik, walaupun ada situasi seperti Parlimen tidak dibuka.

“Mungkin projek berskala besar yang boleh difikirkan oleh Malaysia untuk meningkatkan ekonomi masyarakat, contoh membuka pejabat syarikat besar di Malaysia.

“Walaupun kos untuk beroperasi di Malaysia agak tinggi berbanding negara negara Asia Tenggara yang lain, masyarakat dunia masih lagi melihat Malaysia sebagai pasaran yang subur,” katanya.

Difahamkan, Belanjawan 2022 dirangka berdasarkan tiga keperluan utama dan turut mengambil kira jangkaan situasi ekonomi yang akan pulih daripada kesan pandemik pada tahun hadapan.

Belanjawan juga akan disejajarkan bersama Rancangan Malaysia Ke-12 (RMK12) yang bakal dibentangkan di Parlimen bulan ini.


Perang Yaman: AS digesa henti sokongan logistik kepada pakatan Arab Saudi

SANA’A, 15 Jamadilakhir 1442H, Khamis – Anggota Majlis Politik Tertinggi Yaman meminta pentadbiran baharu Amerika Syarikat (AS) untuk menghentikan sokongan logistik ke atas pakatan pimpinan Arab Saudi yang terlibat dalam kempen ketenteraan terhadap negara itu, dan sebaliknya mengenakan embargo senjata ke atas Riyadh dan sekutunya.

“Amerika harus meletakkan embargo ke atas penghantaran senjata, selain ke atas sokongan penerbangan dan logistik Arab Saudi dan sekutunya atas pencerobohan terhadap Yaman.

“Ini perlu dikaji sehingga 26 Februari,” tulis Mohammed Ali al-Houthi dalam catatan yang disiarkan di laman Twitter rasminya.

Jabatan Perbendaharaan berusaha meredakan ketakutan syarikat dan bank yang terlibat dalam perdagangan komersial ke Yaman, yang bergantung terutamanya pada import.

Gerakan Houthi Ansarullah, yang disokong oleh angkatan bersenjata Yaman dan sekutu-sekutu popular, mempertahankan Yaman daripada pencerobohan Arab Saudi, menyebabkan Riyadh dan sekutunya terjerumus di negara itu.

Bekas Presiden AS, Donald Trump telah lama mengabaikan dan mempertahankan tindakan pencerobohan pakatan pimpinan Arab Saudi di Yaman demi penjualan senjata yang menguntungkan kepada rejim di Riyadh.

Bagaimanapun, Presiden baharu AS, Joe Biden berjanji untuk ‘mengakhiri sokongan AS ke atas perang Arab Saudi di Yaman’. – Agensi


Presiden UMNO kuku besi

Oleh Zuhayati Yazid

BANGI, 6 Rejab 1444H, Sabtu – Keputusan Presiden UMNO memecat Tan Sri Noh Omar jelas menunjukkan beliau membelakangkan prinsip undang-undang selain tidak mematuhi Perlembagaan parti sendiri.

Pemecatan tersebut adalah tidak sah berikutan bekas Pengerusi Perhubungan UMNO Negeri Selangor itu belum dipanggil untuk memberi keterangan dan membela diri dengan Lembaga Disiplin UMNO.

Menegaskan perkara itu, Felo Kanan Majlis Profesor Negara (MPN) Prof Datuk Dr Abdul Halim Sidek berkata, tindakan berkenaan jelas membuktikan Datuk Seri Ahmad Zahid Hamidi seorang pemimpin autokratik kerana membuat keputusan berdasarkan kepentingan diri tanpa berbincang dengan pihak lain.

“Ini jelas menunjukkan beliau melanggar hak asasi dan ini menunjukkan beliau adalah pemimpin kuku besi.

“Keadaan ini jelas menunjukkan tiada perpaduan dalam UMNO, sebaliknya presiden tersebut membelakangkan prosedur disiplin parti selain seorang yang pentingkan diri sendiri,” katanya ketika dihubungi Ismaweb.net, hari ini.

Mengulas lanjut, bekas pensyarah kanan di Universiti Malaysia Kelantan (UMK) itu menjelaskan, sepatutnya hak asasi bagi setiap organisasi wajib dipatuhi di dalam sebuah negara demokrasi.

“Semua pertubuhan wajib mematuhi konsep dan prinsip hak asasi antaranya mesti mempunyai bukti untuk menentukan kesalahan tersebut namun ini tidak berlaku apabila Zahid membuat keputusan sendiri.

“Sepatutnya beliaumenyerahkan perkara ini kepada Lembaga Displin selain memberikan peluang kepada Noh membela diri sebelum dijatuhi hukuman,” katanya lagi.

Tegas beliau, tindakan Ahmad Zahid seolah-olah mencerminkan bahawa Lembaga Disiplin UMNO tiada fungsi kerana beliau membuat keputusan secara solo.

Dalam pada itu, beliau berpandangan, senario ini hanya menghuru-harakan UMNO apabila berdepan Pilihan Raya Negeri (PRN) tidak lama lagi.

Katanya, ia memandangkan individu-individu yang dipecat semuanya adalah watak penting dalam parti selain mempunyai pengaruh yang besar.

“Saya melihat keadaan ini akan menggoyahkan prestasi UMNO sendiri sekali gus akan membuka ruang kepada pihak lain mengambil kesempatan.

“Di Selangor contohnya, apabila Noh yang sebelum ini menjadi ketua disingkirkan sedangkan peranan dan pengaruhnya di negeri tersebut sangat kukuh sebelum ini.

“Perkara sama juga dijangka berlaku di Negeri Sembilan apabila ramai golongan muda akan berpihak kepada bekas Ketua Pemuda UMNO, Khairy Jamaluddin yang mempunyai aura tersendiri dan pengaruh kepada penduduk di kawasan berkenaan,” katanya.

Terdahulu, mesyuarat Majlis Kerja Tertinggi (MKT) UMNO yang dipengerusikan Ahmad Zahid, memecat keahlian Noh selepas beliau mencabar Presiden UMNO supaya keahliannya dipecat terus daripada parti, berbanding keputusan MKT untuk menggantung keahliannya selama enam tahun.

Ahli MKT UMNO, Datuk Megat Zulkarnain Omardin berkata, keputusan penggantungan Noh itu bukan disebabkan pendirian pemimpin itu berkaitan usul yang dibawa pada Perhimpunan Agung UMNO (PAU) baru-baru ini.

Sebaliknya, beliau berkata, ia dilakukan kerana terdapat 16 pertuduhan terhadap Noh termasuk melibatkan tindakan sabotaj kepada parti pada PRU15 lalu.


Najib ‘arah’ saya tandatangani laporan audit 1MDB 2013: Saksi

KUALA LUMPUR, 19 Ramadan 1443, Khamis – Mahkamah Tinggi di sini hari ini diberitahu bahawa Datuk Seri Najib Tun Razak telah ‘mengarahkan’ Tetuan KPMG Malaysia untuk menandatangani Laporan Audit 1Malaysia Development Berhad (1MDB) bagi tahun 2013, ketika pertemuan firma itu dengan 1MDB yang diadakan di kediaman bekas perdana menteri itu di Langgak Duta pada 15 Disember 2013.

Rakan Kongsi Pengurusan tetuan itu Datuk Johari Idris, 56, berkata pertemuan itu diadakan bagi memaklumkan Najib mengenai isu dihadapi KPMG, yang menyebabkan laporan audit syarikat itu tidak dapat dikeluarkan, selain pihak KPMG juga ingin mendengar sendiri daripada Menteri Kewangan itu, sama ada beliau tahu atau tidak berkenaan pelaburan berjumlah US$2.3 billion di Cayman Island Brazen Sky di Cayman Island.

“Sebelum perjumpaan berakhir, Najib menyatakan ingin melihat akaun 1MDB ditandatangan oleh KPMG sebelum atau pada 31 Disember 2013, namun saya tidak memberikan sebarang respons kepada beliau,” kata saksi pendakwaan ke-14 itu.

Ketika ditanya Timbalan Pendakwa Raya T. Deepa Nair apakah reaksi saksi kepada (keinginan Najib untuk melihat akaun 1MDB ditandatangan KPMG), saksi menjawab “seolah-olah ia adalah arahan kepada saya”.

Johari berkata dalam mesyuarat berkenaan, Najib juga menyatakan bahawa beliau (Najib) sedia maklum mengenai pelaburan 1MDB di Brazen Sky, namun beliau memaklumkan bahawa 1MDB tidak boleh mendedahkan butiran terperinci mengenai pelaburan berkenaan kerana ia adalah sulit.

“Najib juga mempersoalkan mengapa KPMG masih menimbulkan syak terhadap ‘underlying assets’ tersebut. Beliau juga bertanyakan kepada saya, sama ada saya boleh menerima penjelasan tersebut dan sama ada penjelasan ini mencukupi bagi pihak KPMG untuk mengeluarkan laporan audit (yang tidak bersyarat).

“Namun saya menyatakan bahawa saya memerlukan bukti bagi melengkapkan proses audit mengikut peruntukan, seperti mana tertera dalam ‘International Standard of Auditing (ISA)’ dan ‘Financial Reporting Standard (FRS)’, di mana peraturan FRS juga termaktub di dalam Akta Syarikat 1965.

“Saya memaklumkan sekiranya pihak KPMG tidak dapat melengkapkan proses pengauditan pelaburan 1MDB, maka kami akan mengeluarkan laporan bertegur ‘Disclaimer of opinion’ terhadap akaun 1MDB,” katanya ketika membacakan pernyataan saksinya pada perbicaraan Najib, berhubung penyelewengan RM2.3 bilion dana 1MDB.

Johari berkata Najib juga menyuarakan kerisauan terhadap kelambatan penyediaan akaun dan beliau ingin mengetahui status audit 1MDB, selain menanyakannya mengapa pihak KPMG tidak boleh menerima pengesahan yang dibuat oleh pihak BSI Bank, yang merupakan ‘custodian’ bagi pelaburan di Brazen Sky iaitu subsidiari kepada 1MDB.

“Saya telah menyatakan bahawa pihak BSI Bank tidak memberikan butiran lengkap kepada KPMG untuk menyelesaikan mengaudit ‘underlying assets’. Tanpa maklumat tersebut, pihak KPMG tidak boleh menjalankan prosedur audit untuk mengesahkan bahawa penilaian tersebut adalah betul,” katanya.

Johari juga mengesahkan bahawa Najib menyatakan beliau telah dimaklumkan bahawa Bridge Partners (syarikat dana swasta), tidak dapat menyediakan maklumat yang diperlukan kerana peruntukan undang-undang dan ‘trade secret’ dana tersebut.

“Najib kemudiannya bertanya kepada saya, bagaimana untuk 1MDB mendapatkan maklumat tersebut. Tan Sri Che Lodin Wok Kamaruddin (bekas pengarah 1MDB) telah meminta KPMG untuk berlaku adil dan tidak meminta sesuatu yang tidak boleh 1MDB sediakan.

“Saya sekali lagi telah menyatakan bahawa akaun 1MDB perlu disediakan berdasarkan prinsip FRS dan Akta Syarikat.

“Sekiranya 1MDB tidak patuh kepada ‘accounting standard’ tersebut, ia bermakna bahawa 1MDB tidak patuh kepada undang-undang. Memandangkan maklumat dana tersebut adalah mustahak bagi pengauditan 1MDB, tanpa maklumat tersebut akan menyebabkan skop yang terhad bagi pihak KPMG, ia akan menyebabkan KPMG mengeluarkan laporan audit bersyarat dalam bentuk ‘Disclaimer of Opinion’,” katanya.

Beliau berkata Najib kemudiannya meminta pengurusan 1MDB untuk berurus dengan pihak Bridge Partners untuk memberikan maklumat diperlukan oleh KPMG, bagi membantu di dalam proses pengauditan.

Johari berkata Najib juga meminta pihak KPMG untuk pergi ke Hong Kong bagi melengkapkan proses audit, dan mahu audit dibuat dengan profesional dan konsisten dengan ‘good governance’.

Menurut saksi di dalam perjumpaan tersebut juga, Najib memberitahu bahawa beberapa orang telah maklum mengenai pertemuan yang dibuat, dan meminta Tetuan KPMG untuk bertindak dengan penuh profesional dan mengekalkan kerahsiaan klien.

“Saya menyatakan bahawa KPMG telah dan akan menjalankan tugas dengan profesional. Sebarang urusan atau perbincangan mengenai 1MDB, hanya diketahui ‘engagement team’ yang ketika itu diketuai wakil KPMG iaitu Ahmad Nasri Abdul Wahab dan ‘chain of command’ sahaja, dan tiada pihak lain yang akan mempunyai pengetahuan mengenai 1MDB,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 9 Mei. – Bernama


Penularan wabak taun di Lubnan membimbangkan

BEIRUT, 23 Rabiulawal 1444H, Khamis – Menteri Kesihatan Lubnan, Firas Abiad bimbang terhadap penularan pantas wabak taun di negara itu, sekali gus menggesa pertubuhan antarabangsa meningkatkan sokongan bagi membendung penyakit berkenaan.

Kementerian Kesihatan Awam yang memetik Abiad sebagai berkata, kira-kira 70 peratus kes taun dikesan dari kem pelarian.

Bagaimanapun katanya, peningkatan jumlah jangkitan baru-baru ini muncul dalam kalangan warga Lubnan.

Abiad mengaitkan penularan jangkitan taun berpunca daripada air tercemar dan hubungan rapat dengan individu yang dijangkiti.

Katanya, kementerian menyediakan hospital lapangan di Arsal, manakala lapan hospital lapangan tersedia untuk pengagihan bekalan perubatan.

Menurut kementerian, sejak kes taun pertama dikesan di Lubnan pada 6 Oktober, jumlah keseluruhan kes itu mencecah 169 sehingga Rabu, dengan lima kematian dilaporkan.

Tabung Kanak-Kanak Pertubuhan Bangsa-Bangsa Bersatu (UNICEF) pada Isnin lalu, mengumumkan telah membangunkan pelan tindak balas bersama, dengan kerjasama Pertubuhan Kesihatan Sedunia (WHO) dan Kementerian Kesihatan Awam Lubnan bagi mencegah dan membendung wabak taun di Lubnan.

Sejak 8 Oktober lalu, UNICEF juga telah mengedarkan bekalan perubatan kecemasan untuk merawat taun, termasuk 150,000 garam rehidrasi oral dan 50 kit rawatan taun. – Agensi


Israel luluskan 2,166 rumah haram

RAMALLAH, 27 Safar 1442H, Khamis – Negara penjajah Israel sekali lagi meluluskan 2,166 unit penempatan haram di wilayah yang diduduki.

Muka depan akhbar Palestin Al-Hayat al-Jadida dalam satu laporan melaporkan, Tel Aviv juga sedang dalam perancangan untuk membina lebih banyak lagi penempatan haram.

Jurucakap rasmi Presiden Palestin, Nabil Abu Rudeineh meminta masyarakat antarabangsa untuk menggesa Israel menghentikan perbuatan biadab itu.

Sementara itu, akhbar Al-Ayyam melaporkan Jordan mengutuk pembinaan penempatan haram itu.

Laporan media Israel Peace Now, Al-Ayyam turut melaporkan bahawa persetujuan pembinaan haram itu adalah sebahagian daripada rancangan Israel untuk membina 5,000 unit perumahan haram.

Al-Ayyam berkata, penduduk haram Yahudi turut bertindak menebang ratusan pokok zaitun sebelum ladang tumbuhan itu dibakar rejim pengganas Israel di wilayah yang diduduki.

Bukan itu sahaja, akhbar itu melaporkan serangan penduduk haram ke atas warga Palestin semakin meningkat.

Dalam perkembangan lain, warga Palestin, Maher al-Akhras yang ditahan di penjara Israel telah mogok lapar selama 81 hari sebagai protes terhadap penahanan pentadbirannya tanpa tuduhan atau perbicaraan.

Menteri Kesihatan Mai Alkaila mendesak organisasi antarabangsa untuk campur tangan bagi menyelamatkan nyawa Maher.

Al-Ayyam berkata, tahanan dari Pergerakan Fatah dan Popular Front turut akan bertindak melakukan mogok lapar bermula hari ini bagi menyatakan sokongan kepada tahanan lain di penjara Israel. -Agensi


398,846 kes sporadik direkod dari Januari hingga Jun

BANGI, 10 Zulkaedah 1442H, Isnin – Sebanyak 398,846 iaitu 69 peratus kes sporadik direkodkan di negara ini sejak 1 Januari hingga 19 Jun 2021, menurut Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada jumlah itu, Selangor melaporkan kes sporadik tertinggi dengan 151,725 (38.0 peratus), diikuti Kuala Lumpur 44,517 kes (11.2 peratus) dan Sarawak 40,889 kes (10.3 peratus).

Katanya, kes-kes sporadik ini dikesan melalui saringan di tempat kerja, dalam komuniti atau daripada saringan kes bergejala.

Beliau menjelaskan, kes sporadik adalah kes yang dikesan di dalam komuniti dan tidak dapat dikaitkan dengan mana-mana kluster sedia ada.

“Apa yang lebih membimbangkan adalah kebanyakan kes sporadik tersebut tidak bergejala tetapi masih boleh menjangkiti sesiapa sahaja yang berada di sekeliling mereka yang tidak mengamalkan SOP dengan betul.

“Pada Minggu Epidemiologi (ME) ke-24, Lembah Klang mencatatkan jumlah kes sporadik tertinggi di Malaysia,” katanya dalam kenyataan, hari ini.

Ini membabitkan tiga daerah iaitu Petaling Jaya dengan 3,905 kes, Hulu Langat (2,783 kes) dan Klang (2,482 kes), kata Dr Noor Hisham.

Beliau berkata, taburan pemetaan kes sporadik di kawasan Lembah Klang jelas bertambah bagi ME ke-13 sehingga ME ke-24, di mana taburannya makin meluas dan ketara.

“Walaupun PKP 3.0 yang diumumkan pada 12 Mei 2021 (ME ke-19) dilihat telah berjaya mengawal peningkatan kes-kes kluster pada ME ke-24, namun kes-kes sporadik masih tidak menunjukkan penurunan yang ketara.

“Oleh itu, KKM menyeru masyarakat untuk terus konsisten dalam mematuhi sepenuhnya SOP dan mengamalkan tindakan kesihatan awam kendiri.

“Ini sebagai salah satu langkah mendepani kes sporadik dan kes COVID-19 tidak bergejala, khususnya di kawasan sesak dan berisiko tinggi,” katanya.


500 kematian di kem Al-Hol, bimbang ideologi Daesh ‘bangkit semula’

NEW YORK, 10 Jamadilakhir 1442H, Sabtu – Sekurang-kurangnya 12 orang maut dalam ‘tragedi pembunuhan’ di kem pemindahan di Timur Laut Syria.

Jurucakap Pertubuhan Bangsa-Bangsa Bersatu (PBB) Stephane Dujarric berkata, semua mangsa berwarganegara Syria dan Iraq di kem Al-Hol telah dibunuh sejak awal tahun ini hingga 16 Januari lalu.

Bercakap di ibu pejabatnya di New York, Dujarric berkata, peristiwa pembunuhan itu menunjukkan persekitaran di Al-Hol semakin tidak selamat dan tidak dapat dipertahankan.

Beliau berkata, keadaan yang tidak stabil itu turut akan membahayakan rakan kemanusiaan PBB untuk menyampaikan bantuan kepada penduduk di kem berkenaan.

Kem pemindahan di Timur Laut Syria seperti Al-Hol dan Roj dikendalikan oleh militan Kurdish seperti YPG dan Angkatan Demokratik Syria (SDF), pelarian tuan rumah dan anggota keluarga bekas kumpulan pengganas Daesh.

Sebelum ini, terdapat pelarian warga asing lain yang pergi ke Syria untuk bergabung dengan kumpulan itu, selepas beberapa tahun revolusi Syria meletus.

Bagaimanapun, warga Syria dan Iraq adalah majoriti penduduk yang mendiami kem berkenaan.

Kem Al-Hol dilaporkan menempatkan sekitar 62,000 orang.

Meskipun pengganas Daesh telah kalah dalam pertempuran, terdapat kebimbangan bahawa kem-kem berkenaan akan bersimpati dan terpengaruh dengan ideologi kumpulan itu, seterusnya ia akan menjadipusat ekstremisme dan berpotensi untuk bangkit semula.

Kebimbangan itu diburukkan lagi dengan keadaan menakutkan di kem apabila terdapat lebih 500 kematian di Al-Hol pada 2019.

Ketua Bantuan PBB, Mark Lowcock pada Rabu mendesak pihak berkuasa Kurdish untuk memperbaiki keadaan kem, tambahan pula ia turut diduduki oleh kanak-kanak di bawah usia 12 tahun yang membesar dalam keadaan keganasan. – Agensi


Tiada warna, bau, karbon monoksida pembunuh senyap

BANGI, 30 Muharram 1442H, Jumaat – Tidak mempunyai warna dan bau, gas karbon monoksida dianggap sebagai ‘pembunuh senyap’ malah menjadi punca utama kematian akibat keracunan.

Laman Facebook Public Health Malaysia (PHM) berkata, keracunan karbon monoksida tidak memerlukan kuantiti yang banyak, kadar yang rendah sudah cukup untuk membuatkan kita tidak sedarkan diri.

“Keracunan karbon monoksida adalah punca utama kecederaan dan kematian akibat keracunan di seluruh dunia. Menurut Pusat Kawalan Penyakit Amerika Syarikat, 50,000 pesakit dimasukkan ke hospital setiap tahun, dan 430 mati akibat keracunan karbon monoksida.

“Karbon monoksida terbentuk hasil daripada pembakaran bahan organik tanpa bekalan oksigen yang mencukupi.

“Ianya boleh di hasilkan dari pembakaran diesel atau petrol kenderaan, penggunaan gas untuk alat pemanas dan ketika memasak,” katanya.

Kelmarin, tiga wanita, Sharifah Fariesha Syed Fathi, Ayuni Shazwanie Shabri dan Nor Adilah Mohd Safwan meninggal dunia, manakala Nor Aqilah kritikal, selepas keempat-empat mereka yang berumur 21 tahun ditemui tidak sedarkan diri.

Kenderaan dinaiki mangsa ditemui di kawasan tempat letak kereta stesen minyak Sama Gagah, Seberang Jaya dipercayai akibat keracunan karbon monoksida apabila tertidur ketika berehat di dalam kereta itu, dengan cermin tingkap tertutup.

PHM menjelaskan bahawa pembakaran bahan bakar di dalam engin kenderaan menghasilkan banyak gas sampingan yang dikeluarkan sebagai asap ekzos.

Jelasnya, asap ekzos mengandungi gas yang merbahaya seperti karbon monoksida, hidrokarbon, dan nitrogen oksida.

“Ketika memandu, sistem ekzos yang baik akan membebaskan gas beracun ini ke persekitaran dengan lancar dan selamat. Masalah timbul apabila sistem ini bocor dan lebih diburukkan lagi apabila kenderaan tidak bergerak.

“Tanpa disedari, gas yang tidak mempunyai bau dan rasa ini akan masuk menerusi saluran pernafasan dan memasuki saluran darah,” katanya.

PHM turut menjelaskan salah tanggapan masyarakat yang mengaitkan tidur di dalam kereta dengan membuka sedikit tingkap adalah lebih selamat.

“Kami ingin membetulkan tanggapan yang kurang tepat ini. Kereta kita mungkin tidak kedap udara dan bahan ini boleh meresap masuk ke dalam kereta,” katanya.


Presiden Ukraine pecat dua ‘pengkhianat’

LVIV, Ukraine, 29 Syaaban 1443H, Jumaat – Presiden Ukraine, Volodymyr Zelenskiy menyatakan situasi di selatan dan wilayah Donbas masih berada dalam keadaan tegang dan mengulangi bahawa Russia sedang memperkukuh pasukan berhampiran bandar Mariupol yang terkepung.

Bahkan, dalam situasi perbezaan pendapat dalaman yang jarang berlaku, Zelenskiy menerusi ucapan video memaklumkan beliau telah memecat dua anggota kanan perkhidmatan keselamatan negara atas alasan mereka adalah pengkhianat.

Zelenskiy berkata, tentera Ukraine telah mengusir askar Russia dari Kyiv dan Chernihiv – dua bandar Moscow mengumumkan tidak akan lagi menjadi tumpuan serangan kerana mereka berusaha untuk mendapatkan pemisah Donbas dan wilayah Luhansk di tenggara.

“Akan ada pertempuran nanti. Kami masih perlu melalui jalan yang sangat sukar untuk mendapatkan semua yang kami mahukan.

“Keadaan di selatan dan di Donbas masih amat sukar,” katanya.

Zelenskiy juga berkata, beliau telah memecat dua pegawai tertinggi di perkhidmatan keselamatan negara iaitu ketua keseluruhan keselamatan dalam negeri serta ketua cawangan agensi itu di wilayah Kherson.

“Saya tidak mempunyai masa untuk berurusan dengan semua pengkhianat, tetapi mereka akan dihukum secara beransur-ansur,” katanya sambil memaklumkan bahawa kedua-dua lelaki itu telah mengkhianati sumpah mereka untuk mempertahankan Ukraine.

Beliau bagaimanapun tidak memberikan butiran khusus.

Sebelum ini, Russia berkata, ia sedang menjalankan ‘operasi khas’ untuk melucutkan senjata dan ‘menafikan’ jirannya.

Moscow juga menafikan tuduhan Kyiv bahawa tentera Russia menyasarkan orang awam. – Agensi


Pemimpin kita acah-acah bergaduh pejuang UEC padahal menyokong

Oleh Zuhayati Yazid

BANGI, 24 Safar 1443H, Jumaat – Pemimpin negara dinasihat tidak terlalu lunak mengikut kehendak pejuang Sijil Peperiksaan Bersepadu (UEC) – yang sukatan pelajarannya berkiblatkan Taiwan dan menganggungkan sejarah negara luar sehingga menggadaikan bangsa sendiri.

Pengasas Pusat Kecemerlangan Pendidikan Ummah (PACU), Hajah Widad Asnawi menyifatkan, pemimpin hari ini tidak serius memperjuangkan UEC dengan membiarkannya berlalu tanpa rasa bersalah.

“Pemimpin kita terlalu lunak sedangkan UEC menggunakan sejarah luar, jadi kenapa perlu kita nak belajar sejarah lain, ini melibatkan tanah air kita sendiri, isu negara, keselamatan dan apa yang nak kita lahirkan untuk pembangunan negara kita.

“Pemimpin hari ini dilihat bersungguh sekadar luaran sahaja, mereka acah bergaduh mempertahankan, padahal sokong demi kepentingan politik, kalau kita tengok dalam Pilihan Raya Umum ke-14 (PRU14) pada 2018, bekas Perdana Menteri, Datuk Seri Najib Tun Razak pernah memberi jaminan untuk iktiraf UEC sekiranya Barisan Nasional (BN) menang di Sarawak,” katanya.

Beliau berkata demikian ketika menjadi panel dalam Wawancara PEMBELA yang bertajuk ‘UEC Jangan Gadai Maruah Negara & Identiti Nasional’ yang ditayangkan secara langsung di Facebook PEMBELA, malam semalam.

Tegas Hajah Widad lagi, isu UEC kini dilihat seperti bahan dagangan sehingga sanggup mewujudkan proses tawar-menawar.

Sehubungan itu, beliau berharap, pemimpin negara bertegas serta berani dalam memperjuangkan isu berkenaan dengan sepenuh hati demi generasi masa depan.

Malah, beliau menyifatkan pemimpin yang menyokong UEC sebagai pengkhianat negara dan pencabul pendidikan negara.

“Kita sebagai rakyat mengharapkan pemimpin ikut undang-undang sedia ada dan bukannya ubah dasar pendidikan yang sedia ada,” katanya.

Beliau turut mempersoalkan kenapa pemimpin hari ini tidak boleh menjadi sumber ikutan kepada Perlembagaan yang menjunjung bahasa Melayu sebagai bahasa kebangsaan seperti tercatat dalam perkara 152 (1).


Kerajaan sedia dana asas RM100 juta bagi syarikat Bumiputera

KUALA LUMPUR, 10 Rabiulawal 1444H, Jumaat – Kerajaan melalui Ekuiti Nasional Bhd (EKUINAS) akan menyediakan pelaburan Dana Asas berjumlah RM100 juta khusus bagi syarikat Bumiputera sebagai dana pelaburan langsung untuk mengembangkan lagi perniagaan mereka.

Ini akan melibatkan nilai pelaburan minimum sebanyak RM10 juta bagi setiap pelaburan, kata Menteri Kewangan Tengku Datuk Seri Zafrul Abdul Aziz semasa membentangkan Bajet 2023 bertemakan ‘Keluarga Malaysia, Makmur Bersama’ di Dewan Rakyat, hari ini.

Beliau berkata, Pelaburan Hartanah Bhd pula akan mendapat peruntukan sebanyak RM50 juta untuk terus melaksanakan pembangunan komersial bagi menambah nilai pemilikan hartanah Bumiputera termasuk di tanah rizab Melayu. – Bernama


’37 kerusi tak stabil, satu lompat parti kerajaan boleh runtuh’

BANGI, 8 Safar 1442H, Sabtu – Mana-mana parti politik atau gabungan parti perlu mendapat sekurang-kurangnya 37 kerusi Dewan Undangan Negeri (DUN) bagi membentuk kerajaan negeri Sabah.

Namun, 37 kerusi memadai membentuk majoriti mudah, tetapi bukanlah angka selamat dan kukuh, kata penganalisis politik, Prof Madya Dr Mohd Noor Yazid.

Beliau berkata, jumlah 37 kerusi tidak stabil kerana dengan hanya satu tindakan lompat parti akan membuatkan kerajaan runtuh.

“Apa yang berlaku pada Mei 2018 perlu dielakkan berulang. Sebuah kerajaan kukuh dan mempunyai majoriti besar, sekurang-kurangnya 40 kerusi DUN adalah perlu.

“Pengundi Sabah perlu sedar bahawa perlunya sebuah kerajaan stabil dengan bilangan kerusi yang selamat. Keputusan bijak hari ini sangat perlu,” katanya menulis di Berita Harian, hari ini.

Berdasarkan pemerhatian senario kempen dua minggu ini, Prof Yazid berkata, kedua-dua pesaing utama – Warisan Plus dan Gabungan Rakyat Sabah (GRS) masing-masing berhujah menarik sokongan.

Katanya, GRS – Perikatan Nasional (PN), Barisan Nasional (BN) dan Parti Bersatu Sabah (PBS) – masing-masing mempunyai hujah menarik pengundi.

PN bertanding di 29 kerusi DUN dengan parti utamanya Parti Pribumi Bersatu Malaysia (BERSATU) sebanyak 19 kerusi. Manakala, BN bertanding di 42 kerusi dengan parti utamanya UMNO sebanyak 32 kerusi DUN.

Jika kedua-dua parti utama GRS ini memenangi 80 peratus kerusi ditandingi sudah berupaya membentuk kerajaan negeri, katanya.

“Dengan kemenangan 80 peratus bermakna BERSATU mendapat 15 kerusi dan UMNO sebanyak 26 kerusi. Jumlah 41 kerusi disumbang UMNO dan BERSATU sudah cukup membentuk sebuah kerajaan stabil.

“Dengan tambahan parti komponen lain seperti Parti Solidariti Tanah Airku Rakyat Sabah (STAR), Parti Bersatu Rakyat Sabah (PBRS), Parti Progresif Sabah (SAPP) dan MCA akan menambah lagi beberapa kerusi.

“Andai ini benar-benar berlaku, maka Sabah akan mendapat sebuah kerajaan negeri yang kukuh,” katanya.

Sementara itu, mengulas mengenai calon Bebas, beliau mempersoal sama ada calon Bebas ini ‘benar-benar bebas’ atau ada yang menaja atas sebab dan kepentingan tertentu.

“Bagaimana kedudukan calon Bebas yang bertanding seramai lebih 50 orang? Adakah calon ini tidak akan mampu menang dalam PRN kali ini?

“Dalam sejarah pilihan raya Sabah dan Sarawak ada calon Bebas menang dengan sokongan beberapa faktor tempatan. Lokal dinamika juga satu faktor perlu dilihat dalam menentukan kemenangan seseorang calon,” katanya.

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.